qundao/data-zh-poetry huggingface dataset:
和百苦吟原韵 其十六 蓬首
作者：王龙光
朝代：清
体裁：七言绝句

老去空惊两鬓丝，萧萧对镜漫披离。婆娑犹足高千丈，长叹中宵恨自知。
和百苦吟原韵 其十四 负暄
作者：王龙光
朝代：清
体裁：七言绝句

当年就业水云庄，今作羁囚闽岭长。历尽三冬寒彻骨，自教含泪向曦阳。
和百苦吟原韵 其四 炎蒸
作者：王龙光
朝代：清
体裁：七言绝句

挥汗成浆三伏期，阴房偏受热风吹。如炉长日从销铄，一片冰心觉自宜。
和百苦吟原韵 其四十 游鼠
作者：王龙光
朝代：清
体裁：七言绝句

唧唧啼饥窜黠鼯，齑盐淡薄罄盘盂。谁教白昼争人食，捣穴难存社屋躯。
和百苦吟原韵 其四十一 聚蚊
作者：王龙光
朝代：清
体裁：七言绝句

湖傍秦邮草聚雷，露筋曾拜庙容来。难中莫说今偏苦，耳畔声声似诉哀。
和百苦吟原韵 其四十七 泥炉
作者：王龙光
朝代：清
体裁：七言绝句

老来事事想安然，捣土为炉爇作烟。被底不愁魂未贴，长宵抵足任高眠。
和百苦吟原韵 其四十三 疫疠
作者：王龙光
朝代：清
体裁：七言绝句

灾气流行天意乖，形如土木命如荄。何当请出医王手，莫学刘伶死后埋。
和百苦吟原韵 其四十九 草褥
作者：王龙光
朝代：清
体裁：七言绝句

肌肤皱叠浪成痕，藉草为茵事可论。冷暖不知人老去，飘零一似蔓无根。
和百苦吟原韵 其四十二 鬼啾
作者：王龙光
朝代：清
体裁：七言绝句

鬼作嘤啼夜气森，难中犹现宰官心。莲花法里容超劫，不怕沈冤万丈深。
和百苦吟原韵 其四十五 破被
作者：王龙光
朝代：清
体裁：七言绝句

炎方一雨便秋来，败絮蒙茸暖气回。羡却五更清梦里，还家更热兽炉灰。
和百苦吟原韵 其四十八 瓦盆
作者：王龙光
朝代：清
体裁：七言绝句

泥缶聊存古朴风，残汤冷饭几曾空。有时击得呜呜响，惊起同床磕睡翁。
和百苦吟原韵 其四十六 砂锅
作者：王龙光
朝代：清
体裁：七言绝句

钻燧燃薪勉可为，晨昏饘粥壁烟炊。泥砂亦有调羹用，委弃人前总不知。
和百苦吟原韵 其四十四 碎衣
作者：王龙光
朝代：清
体裁：七言绝句

无分繁华原宪贫，身僵半褐几冬春。形骸粗足供颠沛，莫问悠悠衣我人。
挽张之洞联
作者：王龙文
朝代：清
体裁：联

其学术足以析古今之奥，其知识足以烛事物之几，因变适时，功孰与二；非投杼不见母子之相依，非拾煤不见圣贤之无间，为国长恸，下悼吾私。
白下僧寮同戚缓耳守岁兼柬杜于皇
作者：王龙文
朝代：清
体裁：五言律诗

旧国当除夕，炉香对酒僧。波残江海夜，劫尽古今灯。改岁生千虑，诸天转一乘。阳春迎楚客，椒颂祝良朋。
风雨宿一纳庵同子亮师盈公纳公二上人
作者：王龙文
朝代：清
体裁：七言绝句

载酒沿堤秋气高，山门苔藓漱寒涛。长淮一夜添风雨，梦里鱼龙势欲骄。
薛宝钗·雪竹
作者：环山樵
朝代：清
体裁：诗

大雪北风催，家家贫白屋。
玉树犹难伸，压倒千竿竹。
高节志凌云，不敢当滕六。
君子本虚心，甘自低头伏。
无复绿猗猗，何如在淇澳？
寒林尽白封，奚第琅玕独。
寒梅也不禁，何只君瑟缩？
读书小窗前，不见青矗矗。
搦管坐空斋，不听声谡谡。
缅怀文典可，佳画添几幅。
更思僵卧人，岂只食无肉。
山寺闲步
作者：珠亮
朝代：清

地僻景逾静，霜寒菊更幽。间阶徐步处，览尽一庭秋。远岫随云杳，清泉带月流。微吟情不倦，风物足淹留。
和汪钝翁姑苏杨柳枝词
作者：琅琊女子
朝代：清

柳条风静雨初收，更罢罗衣懒上楼。花下欲将新月拜，一钩却到绿梢头。
偶兴
作者：琅琊女子王梦鸾
朝代：清
体裁：七言绝句

山中古木叶还清，山下渔舟钓晚汀。夜静月明人不见，自家歌与自家听。
和汪钝翁姑苏杨柳枝词二首·其一
作者：琅琊女子王梦鸾
朝代：清
体裁：七言绝句

家住横塘春复秋，门前杨柳数株柔。画栏长是周遭护，不遣行人系紫骝。
和汪钝翁姑苏杨柳枝词二首·其二
作者：琅琊女子王梦鸾
朝代：清
体裁：七言绝句

柳条风静雨初收，更罢罗衣懒上楼。花下欲将新月拜，一钩恰到绿梢头。
姑苏杨柳枝词二首·其一
作者：琅琊小女
朝代：清
体裁：七言绝句

丝丝低罥石栏干，拟向阶前折取看。临举玉纤犹障袖，吹花风起觉添寒。
姑苏杨柳枝词二首·其二
作者：琅琊小女
朝代：清
体裁：七言绝句

交枝杨柳映重门，树色濛濛带雨痕。绣幕不开人欲倦，只疑深阁易黄昏。
史梦兰继室田太夫人九十大寿
作者：琦瑞卿
朝代：清
体裁：联

更旦初岁，燕乐以喜；左酒右浆，与福相迎。
贺百岁老人寿联
作者：琴坞先生
朝代：清
体裁：联

身行万里半天下；眼见四朝全盛时。
游焦山后江行三十里收瓜州口月夜过金山作
作者：瑞元
朝代：清

船从京口渡，水向海门流。岛屿一篝火，芙蓉三面楼。潮随明月上，山入大江浮。回首髫龄事，金焦同日游。
宿茌平
作者：瑞常
朝代：清

女儿女儿娇可怜，欲来不来茅舍边。琵琶若遇知音赏，不是浔阳亦黯然。
育蚕词
作者：瑞常
朝代：清

天暖天寒好护持，缫盆盼到吐新丝。茧成尽是心头血，罗绮人家那得知。
落叶
作者：瑞常
朝代：清

昨夜阶前叶有声，林园簌簌嫩寒生。风吹老树昏鸦集，霜满荒郊塞雁鸣。曲径归来凉雨歇，疏枝秃处夕阳明。始知松柏坚无比，苍翠何曾有变更。
挽张之洞联
作者：瑞思诚
朝代：清
体裁：联

开济老臣心，定知素愿多违，独有大名垂宇宙；安危天下望，料想丹诚不泯，长留浩气壮山河。
观海
作者：瑞昌
朝代：清
体裁：五言律诗

天水依无尽，坤舆寄小舟。苍茫檠日驭，隐约动鳌头。万里金波晓，千山雪浪秋。何当弃环堵，蓬岛一遨游。
挽张之洞联
作者：瑞澄
朝代：清
体裁：联

予谥特荷恩荣，曰文曰襄，不愧勋名播中外；持节曾为保障，惟江惟汉，定知魂魄恋东南。
揖翠亭联
作者：瑞澄
朝代：清
体裁：联

枫叶荻花秋瑟瑟；回崖叠嶂凌苍苍。
挽曾国荃联
作者：瑞璋
朝代：清
体裁：联

戡乱以福苍生，武达文通，惟公实赞中兴，无量恩深建业水；修谒即邀青睐，宏谟明训，恨我相从期月，那堪泪坠岘山碑。
感咏三首·其一
作者：瓦兰芬
朝代：清
体裁：七言律诗

沧海桑田几变更，可怜苍昊太无情。三鲲忍陷衣冠薮，百雉空营铁石城。夫婿位轻难报国，木兰我愧学从征。深闺长向深宵拜，翘首呼天祝太平。
感咏三首·其三
作者：瓦兰芬
朝代：清
体裁：七言律诗

时局循环信有因，娥眉无分绘麒麟。诸公衮衮知匡复，世变滔滔互屈伸。东国霸图心在莒，西岐王业誓书秦。圣明有诏多哀痛，谁沼吴兮只自新。
感咏三首·其二
作者：瓦兰芬
朝代：清
体裁：七言律诗

呼天天道竟无知，太息输金割地时。巾帼犹思争气节，沙场几个副须眉。挥戈日暮光留影，击楫江中誓有辞。毕竟生男才是好，乾坤大局赖撑持。
杜牧之墓
作者：甘丙昌
朝代：清

伤春伤别鬓如丝，不比南朝旧总持。十里青楼盼书记，两行红粉笑分司。谈兵泽潞工何益，出守湖壖事竟迟。手把玉箫来酹酒，无能有味感清时。
苏门
作者：甘丙昌
朝代：清

苏门山上有闲云，长啸而今更不闻。琴客酒徒沦落尽，风流嵇阮愧夫君。
史梦兰继室田太夫人九十大寿
作者：甘少南
朝代：清
体裁：联

九十春光天常驻；三千桃实寿同登。
贺潘飞声60寿联
作者：甘恕先
朝代：清
体裁：联

比年爱读漆园书，喜闻天上大椿，植根曾阅八千岁；此地尽容征士隐，好趁东篱秋菊，浊酒连倾三百杯。
华顶道院见三十六峰老农吴青霞题诗壁间寄赠
作者：甘日懋
朝代：清

袖拂刚风倚天阙，忽见龙蛇气蓬勃。君从三十六峰来，独上莲花揽明月。自是君身有仙骨，放歌长向烟霞窟。回头却笑韩退之，痛哭苍龙岭上时。
代袁开第挽妻联
作者：甘朴园
朝代：清
体裁：联

行色正匆匆，可怜鸾镜影孤，回首不堪人去后；别情殊惓惓，争奈莺花梦冷，伤心最是佛生时。
书怡亭铭拓本后
作者：甘树椿
朝代：清

观音岩畔波初起，银涛直泻天万里。怡亭寂寞山月高，空馀断碣沈江底。大书深刻永泰年，铭者裴虬笔如椽。李莒八分阳冰篆，卿云采绚星珠联。吁嗟乎！世事白衣幻苍狗，陇西词客今何有。武昌江上片石存，遂使姓名长不朽。君不见，嘉祐七年上泉书，苔纹剥蠹沦瓦缶。
江村晚眺
作者：甘树椿
朝代：清

遥天一色郁青苍，数点寒鸦趁夕阳。流水无声莽萧瑟，满林黄叶落秋霜。
马沧湖感旧
作者：甘树椿
朝代：清

白鹤楼前水满陂，沿堤杨柳碧如丝。中流笳鼓都销歇，祇有荷花似旧时。
古杉诗
作者：甘汝来
朝代：清

南昌古豫章，以树名郡治。梓生松阳门，荣悴关隆替。南康吾支郡，巘山在其地。上有陈蕃墓，两杉入云际。谁其十年树，乔木匪偶寄。下钟地之灵，上秉天之气。象山我家茔，马鬣封先世。土角流金星，形家兹可志。婆娑一古杉，孤干亭亭植。春夏敷荣华，秋冬弥苍翠。太传坟前杉，上下论年岁。吁嗟此古木，且似植其类。惟我大父母，矫矫同风味。盘错系纲常，磨砻成节义。会合待千年，造物有深意。雨露日滋荣，永言受荫庇。
杂诗
作者：甘汝来
朝代：清

偶寓西山侧，日夕看不足，遥爱峰峦秀，清扬好眉目。白云出其巅，玉泉流其麓。花木发清香，鸟鸣无断续。我生蒙尘垢，劳形日碌碌。欲往恣游眺，冠盖苦结束。念我筚门友，晶莹双璞玉。不贵安得贱，不荣安得辱。逝将黄鹄举，灭迹栖岩曲。幽人有同心，相期在空谷。青蝇何营营，呼群污我衣。我衣新且洁，蠢尔无是非。驱之薨薨起，穴隙更乘机。蹙蹙靡所避，终日掩荆扉。叹息尔微物，终安所凭依。西风动地来，秋霜下严威。看尔翩翩者，能再几时飞。
杂诗·其一
作者：甘汝来
朝代：清

偶寓西山侧，日夕看不足，遥爱峰峦秀，清扬好眉目。白云出其巅，玉泉流其麓。花木发清香，鸟鸣无断续。我生蒙尘垢，劳形日碌碌。欲往恣游眺，冠盖苦结束。念我筚门友，晶莹双璞玉。不贵安得贱，不荣安得辱。逝将黄鹄举，灭迹栖岩曲。幽人有同心，相期在空谷。
杂诗·其一
作者：甘汝来
朝代：清
体裁：古风

偶寓西山侧，日夕看不足，遥爱峰峦秀，清扬好眉目。白云出其巅，玉泉流其麓。花木发清香，鸟鸣无断续。我生蒙尘垢，劳形日碌碌。欲往恣游眺，冠盖苦结束。念我荜门友，晶莹双璞玉。不贵安得贱，不荣安得辱。逝将黄鹄举，灭迹栖岩曲。幽人有同心，相期在空谷。
杂诗·其二
作者：甘汝来
朝代：清

青蝇何营营，呼群污我衣。我衣新且洁，蠢尔无是非。驱之薨薨起，穴隙更乘机。蹙蹙靡所避，终日掩荆扉。叹息尔微物，终安所凭依。西风动地来，秋霜下严威。看尔翩翩者，能再几时飞。
竹窗
作者：甘汝来
朝代：清

夙心赏此君，久别觉眼俗。老僧有清意，数竿植槛曲。客来坐禅床，开轩凝眸绿。疏影挹清风，为余解烦溽。
铜柱
作者：甘汝来
朝代：清

丽江炎荒之锁钥，南控安南壤相错。距关一舍分茅岭，汉家铜柱高岝崿。伏波峻业何峥嵘，英风万古震寥廓。当日楼船下交址，疾扫狂童等残箨。二徵授首传京师，九真革面复疆索。郡县其地中土同，螳背安敢复张攫。五季陵迟世多故，部领邪行乃横作。宋元帅征屡无功，包荒无乃太孱弱。蛮夷犷悍本性习，朝廷驾驭藉方略。将帅岂乏英雄姿，推毂无能专委托。有明英公亦人杰，功与伏波庶相若。中官继镇求珠犀，纨裤握兵拥帷幕。遂令封豕肆狂噬，内地旁州恣侵掠。惜哉用武功不究，议祖捐之满台阁。爵予世及用羁縻，国威如斯亦稍削。今代圣神御区寓，六合以内并包络。况乃近地非辽绝，岁修贡职尤谨恪。我来行部视边徼，义取诸豫严关柝。顾瞻前烈迹未湮，来者树立当奋跃。肯念平生马少游，畏此毒气熏蒸瘴乡恶。
杂诗
作者：甘禾
朝代：清

僦居郊宫时，皓皓流秋月。及此逢长至，庭中积白雪。回斡洪覆功，变化转眉睫。营营良足鄙，悠悠讵不察。守志不温饱，从人递倾轧。学道苟无成，愧此玄鬓发。随时尚勉旃，硕果丛芽茁。兰蕙生山下，背日吐奇芳。不如山上苗，欣欣向太阳。我游盛明时，奋足思腾骧。既阻青云兴，凄凄心永伤。尚思回神龙，九阴扬烛光。浅浅城下水，安能运吞舟。简珠入沙石，谁谓光犹浮。严霜掷纨扇，酷暑弃轻裘。平居不蓄士，缓急孰相投。如何双蓉锷，不遇壮武侯。坦坦雪庐卧，时哉聊优游。
杂诗·其一
作者：甘禾
朝代：清

僦居郊宫时，皓皓流秋月。及此逢长至，庭中积白雪。回斡洪覆功，变化转眉睫。营营良足鄙，悠悠讵不察。守志不温饱，从人递倾轧。学道苟无成，愧此玄鬓发。随时尚勉旃，硕果丛芽茁。
杂诗·其三
作者：甘禾
朝代：清

浅浅城下水，安能运吞舟。简珠入沙石，谁谓光犹浮。严霜掷纨扇，酷暑弃轻裘。平居不蓄士，缓急孰相投。如何双蓉锷，不遇壮武侯。坦坦雪庐卧，时哉聊优游。
杂诗·其二
作者：甘禾
朝代：清

兰蕙生山下，背日吐奇芳。不如山上苗，欣欣向太阳。我游盛明时，奋足思腾骧。既阻青云兴，凄凄心永伤。尚思回神龙，九阴扬烛光。
挽曾纪泽联
作者：甘象乾
朝代：清
体裁：联

继文正而建勋猷，星使重皇华，信有宏才惊绝国；后武乡以隆闻望，风裁余硕果，恨无仙术起沈疴。
余以索纸诗呈耕南大蒙鉴赏兼辱和赠因叠韵奉酬
作者：甘运源
朝代：清

致身朝宁吾无媒，饥寒驱去犹攻诗。藩溷悉置笔与纸，几年画虎得其似。辛苦不如田舍郎，风尘奔走颜无光。吟哦无益坐自困，臧谷殊业羊均亡。有时得句发狂笑，喜溢大宅眉扬扬。先生爱我亦有癖，亲为删诗拣砂砾。我诗对君乃真贫，君富仓箱我儋石。往年词赋奏相如，徒令买椟遗其珠。组纂风华勿事渠，留意名山金匮书。
北口道中览古
作者：甘运源
朝代：清

关势双回旧垒间，昔人设险控三边。碛通北狩卢龙路，山见西来白马年。雁塞风高天似洗，渝河春尽草如烟。不须鸣剑驰长想，一瞬兴亡几逝川。
听弹琵琶偶成一绝
作者：甘运源
朝代：清

酒怀依约想当年，倦倚交床听四弦。最爱隋唐宫调稳，晚凉风定落花前。
夏日读书
作者：甘运源
朝代：清

城柝送繁响，疏镫耿残炷。夜凉时雨清，流萤坐深树。时闻嘒嘒蝉，乍咽娟娟露。帘虚方影垂，月色忽已素。天机既高张，澄怀本同趣。手把一卷书，清吟奏《韶頀》。
寓楼客感
作者：甘运源
朝代：清

赋诗怜短鬓，伏枕感深秋。雨气侵孤榻，江声到小楼。云开山变幻，枫冷日清幽。怪底栖霞客，丹成汗漫游。
巫山
作者：甘运源
朝代：清

巫山倚白云，云车巫山断。举头闻猿啼，忽见巫山半。
巫山县北行是峡背最高处也
作者：甘运源
朝代：清

连嶂亘峡背，重峦愁奥阻。廉利削堂皇，丰隆积廪庾。石齿凿精镠，千仞无负土。空骑尽喘汗，行人病伛偻。拔地蹑丹梯，到天不尺堵。遥指岷江蟠，微茫白一缕。时见巨壑云，去作阳台雨。
春日偶然作
作者：甘运源
朝代：清

牢落真惭世上名，诙谐词赋尚纵横。岂无武帝怜方朔，亦有文君爱长卿。杨柳阴阴飞白鹭，桃花黯黯叫仓鹒。人生不守酒泉郡，惭愧厨头阮步兵。
春日夏宝梁招饮醉后赋呈座中汪顾二君子
作者：甘运源
朝代：清

日日春愁似海宽，倒衣趋我暂为欢。不辞小户拌蕉叶，漫倚雄心舞蔗竿。京国楼台衔返照，东风花柳怯余寒。酒边痛饮应刘在，青眼于今一倍难。
江上逢人入川
作者：甘运源
朝代：清

我从峡中来，君向峡中去。若听清猿啼，是我来时路。
秋夜
作者：甘运源
朝代：清

露坐空庭户半扃，婆娑丛树月冥冥。绕枝乌鹊飞三匝，隔水孤萤堕一星。天影尽从云外白，浮烟都入竹间青。红菱碧藕新供馔，笑与家人索酒瓶。
西坪
作者：甘运源
朝代：清

路绕西坪旧径斜，疏疏篱落几人家。青蛇夭矫上茅竹，黄蝶飞翻出菜花。江雾夜寒生瘴疠，石田春尽少桑麻。乍来远客怀乡土，睡起空阶数晚鸦。
道经龙泉山凭高纵自而作
作者：甘运源
朝代：清

放眼凌秋壑，高空更一攀。蚕丛千里国，鸟道百盘山。落日在雅背，流云出树间。人烟雪岭外，彷佛尽诸蛮。
酒肆走笔戏赠汪苍岩
作者：甘运源
朝代：清

君知我忆蜀山岑，斗酒殷勤话别心。今日座中无李白，桃花潭水向谁深。
长平箭头歌
作者：甘运源
朝代：清

秦人用兵真虎狼，锐头之锐不可当。击坑赵卒四十万，杀人无异刲群羊。非秦坑赵赵坑赵，括读父书犹不了。忆昔跨马出长平，飞沙飒飒心暗惊。骷髅如山战场处，天阴白骨声咿嘤。鬼马骁腾鬼雄哭，耕夫垡土收遗镞。觚棱三角如枣穰，寸铜一跃千年绿。血锈残胔蚀不磨，心伤到眼手摩挲。夜深月黑磷如豆，想像昔日飞蝗多。座客传观起太息，甘生为尔歌畴昔。周衰王不御明堂，五霸兵车逞威力。七国咆哮逮暴秦，凭陵起剪成蚕食。其臣武安尤不仁，杜邮一剑天怒嗔。君不见新安降卒死排堵，前有亡秦后亡楚。
山城
作者：甘运瀚
朝代：清

萧瑟山城景，凭栏动客愁。湿云闲晚雨，落叶酿深秋。地僻吟情迥，寒多酒力柔。不堪摇落意，清夜独闻讴。
忆伯兄
作者：甘运瀚
朝代：清

隙驹不肯驻，驶景感深情。两地俱岁暮，一心愁月明。相思及关塞，独立倚轩楹。有酒那堪把，芳樽徒自盈。
读伯氏长江万里集题后
作者：甘运瀚
朝代：清

《禹贡》导江自岷山，西来一气苍莽间。荆门郢树瞬息至，直下万里东吴船。客程计日不辞远，两岸猿声枫柏晚。侧身西望一怀归，巫峡迢迢在天半。乘兴还为吴会吟，烟花三月愁春心。莫恋东南照初日，高歌西北云沈沈。
出家时答伯兄见虚
作者：生庵
朝代：清

辽东白鹤归来日，不记人间几岁华。庭内已分连理树，堂前须种解忧花。相思频寄云中雁，得句空镂江上沙。欲觅当前乾净土，可知安养是吾家。
拟七德九功舞歌效乐天体
作者：田从典
朝代：清

《七德舞》，《九功舞》，武纬文经耀千古。朝廷干羽在两阶，天下车书尽九土。我皇御极垂衣裳，四方万国来享王。自朝乃至日中昃，尧兢舜业不敢康。为念斯民亦劳止，丹诏夕封驰万里。咨尔强藩且载戈，释甲归来见天子。苞有三蘖方凭陵，一朝敢弄潢池兵。荡摇滇黔连楚蜀，虔刘闽越驱鲵鲸。驿闻天子赫斯怒。皇言一宣天日午。誓将灭此后朝食，取彼凶残畀豺虎。临轩命将亲推毂，中有天潢建牙纛。日射春旗万马鸣，云开晓帐千官肃。一从荆鄂向三湘，一自江州下豫章。西指秦川临剑阁，南经吴越度钱塘。王师所至如风电，合围掩群开一面。狼奔鼠窜皆倒戈，市肆不惊芸不变。王师所至多谣颂，行者愿赍居者送。天语殷勤再四宣，无令南亩妨春种。一年转战雍梁间，二年克敌威荆蛮。三年扫清瓯与越，一鼓遂进仙霞关。四年官军收闽地，逆臣稽首归藩位。五年贼渠死岳阳，六年百粤置胥吏。七年一举入成都，夹击东西疾度泸。八年荡扫昆明穴，普天率地归皇图。羽骑宵驰传露布，从此江山复如故。侍臣拜手贺升平，武士鸣铙歌《大濩》。我皇恭己开明堂，木凤衔书下八方。嘉与吾民共休息，欲偕斯世为陶唐。思齐太任及太姒，翼子贻孙既受祉。恭上徽音万国欢，再沛恩纶与更始。昔时民间苦被兵，鸟乌声乐多荒城。今日言旋复邦族，闾里不闻愁叹声。昔时民间苦征役，男子辍耕妇休织。今日公家免践更，鼓腹行歌仍作息。欃枪灭迹三阶平，我皇宵旰犹未宁。手披目览厘庶绩，早朝晏罢勤苍生。天纵聪明兼圣学，研精书史穷《丘》《索》。著述开天冠百王，四海文明生礼乐。舞《七德》，舞《九功》，五弦之琴歌《南风》。愿令世世陈王业，王业艰难万古同。
挽张之洞联
作者：田光祖
朝代：清
体裁：联

蜀学导先河，石室千秋文太守；汉家托幼主，云霄万古武乡侯。
住孔楼三年矣别去一叹
作者：田兰芳
朝代：清

东风回首怅天涯，此地曾经阅岁华。旧舍乍离应入梦，新居更卜未还家。飘风燕子依人怯，背日柴荆任意斜。物理推移浑莫定，青衫何用湿琵琶。
责竹
作者：田兰芳
朝代：清

我闻昔人言，不可居无竹。一日少此君，顿使面貌俗。绕舍长儿孙，汉书亦省读。常思一亩宫，辟向渭川曲。今夏假馆处，横窗饶寒玉。谓可浣尘襟，切磋比淇澳。而乃出入间，多见异标目。烟敛失潇洒，月来伤局促。无实致丹山，有音殊嶰谷。似畏淇园伐，如睹湘江哭。疑余非德邻，坐令形神辱。不见芝兰生，无人亦芬馥。松柏挺苍翠，曾不移寒燠。君子秉贞操，所贵在幽独。因物有加损，怪尔终碌碌。
与畹叔编修论诗因属其选裁本朝风雅以挽颓波
作者：田同之
朝代：清

畹叔寸心贮千古，说诗沁入诗人脾。殷殷雅意惜同调，停桡三日长河湄。把臂依然忘我丑，我心写兮前致词。《风雅颂骚》历今古，英灵秀气各含吐。八代三唐两宋间，但有正变无门户。底事有明三百年，分疆别界如秦楚。刘高并革元代风，旋尊台阁归肤庸。李何边徐盛弘正，炳如星日悬天中。讵料公安竟陵起，一则为魔一为俚。魔俚相承溺浊流，赖有黄门追正始。正始未复虞山来，不分雅郑分朋侪。党同伐异恣颠倒，七子前后遭挤排。瑶琴宝瑟置不齿，赏心筝笛琵琶耳。石湖为矩《剑南》规，五尺之童轻正始。我朝定鼎代右文，宾龙绣虎来纷纷。或如开宝称大手，或如元祐张奇军。名家大家各位置，坛坫巍巍夸并峙。争爇山东一瓣香，远近文人无异议。山姜花谢《蚕尾》倾，野狐怪鸟齐争鸣。泛泛东流视安德，狺狺众口嗥新城。黄钟毁弃瓦缶重，长夜漫漫竟如梦。陈相便尔嫉陈良，师有屈兮弟无宋。扶轮大雅非君谁，屈直先自海邦讼。愿君挽弓射训狐，置身千仞宜高呼。别裁伪体君之分，勿使此事终模糊。呜呼！勿使此事终模糊。
会仙山
作者：田同之
朝代：清

东郭一极目，望见会仙山。仙人在何处，霞外空斑斓。上有青芝圃，下有白云湾。樵牧无踪迹，飞鸟时往还。
先祖山姜诗集有句云客来须倩小山姜扶我抠迎似杖长自注云呼长孙为小山姜时同之方六龄也今老矣百不如人每一展读不胜惭痛因敬追原韵
作者：田同之
朝代：清

佳名锡得小山姜，七尺曾无一寸长。惭愧古欢承砚雨，凄凉寒绿袭书香。人穷未是缘诗致，才薄难言与命妨。屈指垂髫今白发，不禁回首泪沾裳。
将抵绣江望城西一带
作者：田同之
朝代：清

朝从济上来，夕入阳丘路。面面翠峰迎，脉脉春泉注。斜阳一派红，半是桃花树。
徐趣园北上过访
作者：田同之
朝代：清

巷僻寡车辙，秋风静掩门。狂奴毷氉余，散发卧竹根。故人走上国，过我寒雨轩。投我五字诗，破我三径痕。相见一相笑，把臂与细论。不惜功名薄，惟期风雅存。殷勤各欣赏，茗熟香炉温。
春暮
作者：田同之
朝代：清

眼底莺花节序迁，闭门聊自耸吟肩。草深三径绿无赖，屋老一镫青可怜。心事消磨尘砚冷，泪痕料理敝衣穿。年来踪迹浑如此，睥昵东风益惘然。
赵北口感旧
作者：田同之
朝代：清

燕南赵北路迢迢，往事何堪问柳条。只此公车风雪里，十年三过十三桥。
青县访同年亓暄岩明府话旧即日赋别二首
作者：田同之
朝代：清

燕树齐云客梦牵，一朝邂逅茂林边。相将华发悲今日，珍重青衫忆往年。官阁芳尊新雨后，中峰明月故人前。因君转忆同门友，廿载浮沉十二年。草草相逢傍绿莎，匆匆又复唱骊歌。眼明北海情如此，心逐南宫老奈何。射雉台旁秋水阔，峭帆亭上柳枝多。殷勤折赠怜同调，勉拟乘槎一溯波。
青县访同年亓暄岩明府话旧即日赋别二首·其一
作者：田同之
朝代：清

燕树齐云客梦牵，一朝邂逅茂林边。相将华发悲今日，珍重青衫忆往年。官阁芳尊新雨后，中峰明月故人前。因君转忆同门友，廿载浮沉十二年。
青县访同年亓暄岩明府话旧即日赋别二首·其二
作者：田同之
朝代：清

草草相逢傍绿莎，匆匆又复唱骊歌。眼明北海情如此，心逐南宫老奈何。射雉台旁秋水阔，峭帆亭上柳枝多。殷勤折赠怜同调，勉拟乘槎一溯波。
题吴天章莲洋集
作者：田同之
朝代：清

卅载名闻未相识，而今方读莲洋诗。惟论意表熟梅候，尽得风流登岸时。石气青苍自如是，茧丝黄白将何为。渔洋别有参同契，千点桃花非尽词。
题海右陈人集
作者：田同之
朝代：清

水部风流忆昔闻，还山春事许谁分。平原岭下遗芳佩，十卦斋头剩夕曛。曾是虞山高品第，却教德水让清芬。一编今日耽吟赏，想像当时孤岳云。
挽张之洞联
作者：田吴炤
朝代：清
体裁：联

公备德业文章之美，各有千秋，历溯昭代英贤，自湘乡后殆无与匹；我承饮食教诲之恩，已非一日，胜得天涯涕泪，为海内恸兼及其私。
挽曾国荃联
作者：田国俊
朝代：清
体裁：联

以身为天下安危，削寇弭灾，功在楚吴恩在晋；荐士遍寰中俊杰，尊贤容众，民怀父母我怀师。
循黑山而东望贺兰诸山
作者：田均晋
朝代：清

矗矗贺兰山，黑山山之尾。山石殊碅磳，山形何俶诡。联络受降城，襟带黄河水。月竁大蒙人，乳酪此趋止。闻昔胜国时，河套逞奸宄。非无济时才，长城实自毁。于今百年间，职贡盛筐篚。所怪岩壑阴，积雪夏常皠。朔风卷地来，尘沙障天起。岂惟昧朝昏，两目苦先眯。人生行路难，沾襟方陟屺。
游白塔山寺
作者：田均晋
朝代：清

绀宇烟霄上，芒鞋翠霭间。一声云里磬，万叠槛前山。远树悬残日，长河绕故关。因之悲往事，断碣剔苔斑。
胜金关
作者：田均晋
朝代：清

地自古西夏，关门驿路通。人家荒碛外，树色乱流中。断岭皆趋北，归云祇向东。邮亭聊小立，轻飏酒旗风。
金城关
作者：田均晋
朝代：清

惊涛急浪打城头，独上河关百尺楼。远树不遮千里目，青崖白岭古凉州。
晚过水心岩
作者：田均豫
朝代：清

远水浴残日，延缘信碧浔。风萤飞不定，江鸟起还沈。古洞穿岩腹，危峰堕水心。仙源闻此近，好入白云深。
次盘塘松云山
作者：田均豫
朝代：清

巷盘之字出，桥倚蚁封斜。松翠晴为雨，枫丹昼有霞。苔延缘鹿迹，犬吠想人家。只少名泉汲，无因一试茶。
雨中迟人不至
作者：田均豫
朝代：清

春雨止还落，故人迟未来。可怜花落尽，不共一尊开。
孟庙联
作者：田实发
朝代：清
体裁：联

孔门功冠三千士；周室生当五百年。
春日彭城道中
作者：田实发
朝代：清

落日岩城咽大河，美人何处帐中歌。书生不管兴亡事，只爱春山青较多。
管仲
作者：田实发
朝代：清

槛车不数尺，乃容天下才。时无鲍叔牙，霸术终焉埋。射钩弃旧怨，度量何远哉。人生贵知遇，安用悲蒿莱。
虞卿
作者：田实发
朝代：清

抵掌易高位，簦屩匪所耻。故友中夜来，赵相若敝屣。著书常闭门，穷愁乃可喜。曰卿何如人，惜哉魏公子。
对联
作者：田小歧金谔
朝代：清
体裁：联

亲亲仁民而爱物；经经纬史乃成文。
两当九日
作者：田尔易
朝代：清

重阳散步上东皋，云破天开兴倍豪。元武台前来霁色，嘉陵江畔起秋涛。平川五里风光好，背郭千岩气象高。红叶青苗尽是瑞，微岒浅酌自嚣嚣。
黄鹄矶头九日作
作者：田庆年
朝代：清
体裁：七言绝句

万里秋风九日来，干戈载道此登台。故园祗在清江畔，不识黄花开未开。
健妇打虎行
作者：田延年
朝代：清

林深月黑风撼山，健妇乳儿茅屋间。虎听儿啼夺门入，虎入风回门自关。健妇见虎胆如斗，手掷小儿姑向后。急取炉中未烬薪，带火狂呼驱虎走。人既抽薪虎欲咥，转身一挥鹰隼疾。毛焦肉灼气已衰，争奈门关不得出。大吼一声天地秋，人来虎往不能休。举薪乱击虎狂跃，满室红飞火绣球，夫从外至疑有寇，见虎犹疑他野兽。虎趁门开逸且奔，妇几一蹶不可救。吁嗟乎！健妇虽健妇人耳，胡为彊梁遂至此。此时健妇知有子，知有子，虎可制。见虎时，骑虎势。
卮言·其一
作者：田延年
朝代：清

残月如垂钩，潜鳞罢游戏。新月如张弓，征鸿侧身避。蟾兔本无心，鱼雁胡多事。信从海上来，书自云中寄。拆书复见信，就中有深意。上言疑其形，下言畏其势。
卮言·其二
作者：田延年
朝代：清

夏虫难语冰，井蛙难语海。是固习之偏，无乃性不改。天地一何宽，嗜好非一端。唐虞相授受，巢许乐考槃。武周仁人粟，夷齐乃不餐。居身贵特立，处世贵达观。所以古圣贤，不强人所难。
己卯重阳前五日题许村双松寺后禅壁
作者：田延年
朝代：清

二十年来此地违，旧时楼阁尚崔巍。乔松千尺白云挂，法鼓一声黄叶飞。拾穗乱闻村妇语，敲门仍识老僧归。西风刮面惊霜肃，惆怅穷檐未授衣。
登大行绝顶
作者：田延年
朝代：清

突兀压神州，苍茫据上游。群山皆北向，沁水自南流。地远三川见，天晴万木秋。故乡在何处，回首白云浮。
和何元晋草堂漫兴
作者：田志勤
朝代：清

子美诗名擅草堂，欲判肥瘦比痴狂。清言岂异古今辙，雅意偏分上下床。浊酒黄花耽夕月，明窗棐几趁秋阳。门前渐乏俗人屦，捕雀张罗正不妨。
早行西直门外
作者：田志苍
朝代：清

晓发雾濛濛，垂鞭野径通。平桥烟水北，谯阁树林东。剩有蒹葭绿，还生菡萏红。翠微经雨后，高巘倚天中。
戒诗
作者：田志隆
朝代：清

岁岁征尘类转蓬，青藜无分悔雕虫。直须老去何曾细，未必穷来便得工。江上漫寻枫叶冷，梁间休觑燕泥空。数茎髭断腰围瘦，拟倩残毫退梦中。
汉阳旅舍书怀
作者：田志隆
朝代：清

秋光马上半消磨，旅味浓于宦味多。小鸟暂窥温室树，轻舟重泛洞庭波。山云似墨心疑瘴，人语初蛮听每讹。却忆晴川芳草句，我才不及且狂歌。
挽曾国荃联
作者：田恩厚
朝代：清
体裁：联

勋业遍三江，永钦华夏首安，公自大名垂宇宙；恩膏流数载，回忆梓桑被泽，我怜薄植失帡幪。
挽左宗棠联
作者：田恩来
朝代：清
体裁：联

硕德总师干，万里驰驱，扫荡边尘关塞固；大星沉海峤，三军缟素，凄凉归旐洞庭秋。
挽曾国荃联
作者：田恩来
朝代：清
体裁：联

薄海仰销尘，荡节重临，手足同时跻保傅；经年违立雪，瓣香遥爇，腹心敢谓属公侯。
挽曾纪泽联
作者：田恩来
朝代：清
体裁：联

两世锡鸿施，曩尝陪侍鲤庭，藉聆马诫，逮昨岁京华聚首，亲闻忠告，犹期法绍穰苴；一身宏骏业，方幸功能继志，禄可分封，值此时中外倾心，天姤奇才，遽召神归箕尾。
凝翠轩联
作者：田懋
朝代：清
体裁：联

醉倚晴云留作赋；闲邀明月夜调弦。
幽寻
作者：田文弨
朝代：清

幽抱挹山光，峰回僻径藏。人家三五树，湖口去来樯。古寺少行路，乱溪流夕阳。裴回忘近远，空外野烟苍。
挽张之洞联
作者：田树藩
朝代：清
体裁：联

才兼贾董，政酌中西，王道赖匡扶，柱石老臣方倚重；理阐程朱，学赅汉宋，斯文持绝续，人伦师表痛云亡。
史梦兰继室田太夫人九十大寿
作者：田桂舫
朝代：清
体裁：联

母九旬子六旬，有孙亦六旬，更兼十数玄曾瓜绵奕祀；周二月夏一月，入春未一月，趁此满街箫鼓葵祝遐龄。
寄答太乙先生
作者：田梦月
朝代：清

秋风袅袅雁飞初，千里京华一纸书。史馆声名綦叔厚，文园消渴马相如。扁舟半夜难乘兴，杯酒经年叹索居。久阙报章非为懒，颍滨无计觅双鱼。
春日西郊
作者：田梦月
朝代：清

山家游遍复渔家，布袜青幐兴未涯。闲步夕阳临断岸，偶成新句画平沙。晴川犊健犁芳草，古渡樵归带野花。欲问阮宣居止处，隔林遥指酒旗斜。
发苍溪
作者：田棨庭
朝代：清

十日巴东雨，山城见夕阳。墟烟围浅碧，沙岸界深黄。梦断关河回，天寒僰道长。招舟迷晚渡，镫火问渔庄。
发苍溪
作者：田棨庭
朝代：清
体裁：五言律诗

十日巴东雨，山城见夕阳。墟烟围浅碧，沙岸界深黄。梦断关河迥，天寒僰道长。招舟迷晚渡，镫火问渔庄。
丁未京邸感念旧游有作
作者：田榕
朝代：清
体裁：七言律诗

廿载京华聚会身，苍茫影事记前尘。青苔满榻无今雨，明月窥筵似故人。醉舞莺花怜上日，徘徊风露感萧辰。重来尺五城南地，红药依然作好春。
丁未京邸感念旧游有作
作者：田榕
朝代：清

廿载京华聚会身，苍茫影事记前尘。青苔满榻无今雨，明月窥筵似故人。醉舞莺花怜上日，徘徊风露感萧长。重来尺五城南地，红药依然作好春。
乙卯苗变纪事
作者：田榕
朝代：清

疆理仍戎索，招摇自汉旌。如何妖气炽，又见阵云横。姎女雄徵侧，精夫诩单程。不知夜郎道，已用伏波兵。
云安坡
作者：田榕
朝代：清

拔地起层峦，黏天耸叠嶂。路从迤逦来，山复回环向。跋马一再登，举手云霄抗。飞雨洒其下，高鸟不在上。屹然五岳中，势欲争雄长。云气倏往来，八荒通一望。部落杂诸罗，一气空亭障。滇黔楚蜀粤，于此扼其吭。我生如醯鸡，闭置在瓮盎。及兹纵跬步，始觉天宇旷。若士与云将，云中傥相访。高歌升天行，辗然一神王。
新正雪行宛陵道中
作者：田榕
朝代：清

山转劳劳且莫论，双羊风雪正销魂。一杯小贳茅柴酒，身在梅花溪上村。
日铸茶歌呈杨大尹芄若
作者：田榕
朝代：清

越中茶品尚日铸，稽山采摘谷雨前。土人揉焙出新意，喷薄兰雪尘埃蠲。品题不负六一语，诗句亦人龟堂传。封题白泥印赤印，包里青箬驰江船。风炉石铫趣煎爚，口未得到心先怜。鼓浪圆或疑蟹眼，翻匙大可如榆钱。姜盐未敢如琐屑，疱湢况不邻腥膻。色香兼胜味亦绝，如㔢比拟嗟何偏。定州花磁琢红玉，一啜意气凌飞仙。垂杨踠地绿于染，桃花照眼红欲然。凭君莫谩杀风景，更持清醑开琼筵。
望青草湖吊郭仲炳
作者：田榕
朝代：清

昆池旧擅湖山胜，舟屋滨湖复倚山。不见林逋飞鹤出，空思魏野跨驴还。平居同调人芜没，黔国怜才事等闲。传得高峣绝唱在，近华深处几开颜。
渡澜沧江
作者：田榕
朝代：清

长虹一跨并槎浮，博望真夸万里游。要隘地矜三齿险，承平人散八关愁。江于上下疑无底，天到西南欲尽头。黑水穷源何处是，哀牢郡县古梁州。
漫兴
作者：田榕
朝代：清
体裁：七言绝句

平生自负扶犁手，欲学躬耕耦犵丁。点检钁锨犹未办，雨窗先课相牛经。
漫兴
作者：田榕
朝代：清

平生自负扶犁手，欲学躬耕耦犵丁。点检锨犹未办，雨窗先课相牛经。
琴溪
作者：田榕
朝代：清

隐雨岩初霁，琴溪渡几深。仙人何处所，遗迹此招寻。明月有来去，白云无古今。殷勤探洞口，沆瀣与谁斟。
老鸦关
作者：田榕
朝代：清

匹马重嘶尾洒驿，漏天不漏见初日。夹衣当暑昼生寒，榾柮炉头不敢出。栈道凌空石磴悬，画图到处有攀缘。老鸦关上鸦飞绝，两角孤云一握天。
蕉溪雨泊
作者：田榕
朝代：清

楚江逆溯尽，进艇铁溪东。不断迎梅雨，还飘罨岸风。山连鸡塞险，滩入虎牙雄。百里乡关路，依依叹转蓬。
送蒋绣谷由余庆之朔州
作者：田榕
朝代：清

十载南荒吏，诗歌兴未衰。钓藤酣野酿，乐府唱新词。犵鸟翻山鹧，蛮花缀刺梨。播州居亦得，刘柳不曾知。夜郎五尺道，云树渺相望。关塞九边险，风烟万里长。晋祠遥驻马，阴馆早飞霜。凭仗南来雁，殷勤慰断肠。
送蒋绣谷由余庆之朔州·其一
作者：田榕
朝代：清

十载南荒吏，诗歌兴未衰。钓藤酣野酿，乐府唱新词。犵鸟翻山鹧，蛮花缀刺梨。播州居亦得，刘柳不曾知。
送蒋绣谷由余庆之朔州·其二
作者：田榕
朝代：清

夜郎五尺道，云树渺相望。关塞九边险，风烟万里长。晋祠遥驻马，阴馆早飞霜。凭仗南来雁，殷勤慰断肠。
高邮晚兴
作者：田榕
朝代：清

稻凉吠蛤柳嘶蝉，最是江淮八月天。三十六湖吟未尽，西风吹上打鱼船。
萧寺晨钟
作者：田澍
朝代：清

山寺逼层霄。晨钟破寂寥。一声客梦醒，恍似泊枫桥。
铁棋仙迹
作者：田澍
朝代：清

上山逢白叟，疑是张果老。化为白蝙蝠，乘云去缥缈。
题张果洞
作者：田澍
朝代：清

危崖构飞阁，虚空磴道悬。上有积翠缥缈之层巅。下有波涛迅激之深渊。攀萝蹑梯乃可上，遁形养性真通元。不知真人何处去，丹鼎烟飞迹俨然。洞中飞出白蝙蝠，千年不死成真仙。入朝曾应诏，步趋玉殿前。臣本方外士，不能缀班联。能令开元天子万万年。吁嗟乎蜀道险巇不可以径度，何不掷杖成桥引入大罗天。我来灵境瞻遗像，顿觉两腋习习凌风烟。洞中果老头已白，人世求仙真可怜。
挽刘玉堂等联
作者：田炳
朝代：清
体裁：联

征战几人还，尸当裹以马革；须臾千古在，死有重于泰山。
挽张之洞联
作者：田煜璠
朝代：清
体裁：联

忆当年负笈东游，劝立品，劝勤学，并戒交友树党援，如斯训诲谆谆，为后生指示迷津，曾日月几何，竟尔息肩归净土；痛今夕骑箕西去，哀国家，哀人民，尤怜士林失表率，从此音容渺渺，问谁氏支持危局，念典型宛在，能无仰首叹苍天。
挽张之洞联
作者：田煜璠
朝代：清
体裁：联

才华焕一代星云，存古风，保国粹，兼通时务，况冰壶自矢，尤传百世芳徽，声望播中原，若言道德文章，当不在燕许程朱而下；恩宠承四朝雨露，登馆阁，任封圻，遂秉钧衡，洎玉几弥留，复受两宫顾命，英雄观晚节，即论功名事业，亦应居范韩姚宋之间。
挽张之洞联
作者：田煜璠
朝代：清
体裁：联

英灵归天上，才如管仲，学如韩子，廉如王祐，忠如武侯，自来梁木泰山，门墙高仰三千丈；功德在人间，南而楚江，北而吴都，西而晋阳，东而粤岭，从此铸金刻石，闾里悲歌亿万家。
挽张之洞联
作者：田玉
朝代：清
体裁：联

人是社稷臣，两载纶扉，勤劳国计；泽流汉江水，八州子弟，望断公归。
虎丘
作者：田玉
朝代：清

喧喧歌吹趁时游，云敛天香正及秋。词客舫依沿岸树，美人帘卷傍山楼。但看七里花成市，肯信三生石点头。自是江南佳丽地，吴侬知乐不知愁。
金山夜月
作者：田玉
朝代：清

浩淼秋空夜，金焦相向明。乱樯杨子渡，远火润州城。风定铃无语，江流月有声。应知香海内，大块总浮生。
海淀
作者：田种玉
朝代：清

清秋人意豁，引兴到郊西。金谷昔辉映，濠梁今品题。插天石剑矗，指地柳丝齐。静悟疑身隐，荷香满袖携。
十月十四日夜泊荷叶洲对月有怀
作者：田维翰
朝代：清

谯鼓声初动，清光已满天。遥怜千里共，尚欠一分圆。隔岸谁家笛，长江客夜船。羁人当此夕，触绪未成眠。
新居落成赋此自贺兼柬镜仁
作者：田维翰
朝代：清

几载江头把钓竿，烟波坐老石矶寒。敢云狡兔营三窟，且学闲鸥占一滩。出入有车弹铗易，栖迟无地立锥难。鸠居未合夸元九，不近蓬莱亦自安。
由七濠口至瓜步
作者：田维翰
朝代：清

片帆孤影出邗沟，飒飒东风送客舟。云气连山浮铁瓮，芦花绕岸过瓜洲。江声不尽当年恨，霜信初传此日秋。况是妖氛犹未靖，暮笳幽咽不胜愁。
秋日杂诗
作者：田肇丽
朝代：清

老树间柴门，端居阅秋序。意象日疏豁，露繁草半俯。扶杖绕阶除，苔净绿可数。孤云觇我暇，纷纷来庭户。夤缘蓼花前，悦此好情绪。檐鹊夕声喧，新月已遥吐。秋夜不能寐，况是潇潇雨。滴沥声未歇，唧唧蛩音缕。辗转听萧瑟，苦忆东坡语。老泪来何从，残梦去无绪。数漏怀远人，落帆在何许。
秋日杂诗·其一
作者：田肇丽
朝代：清

老树间柴门，端居阅秋序。意象日疏豁，露繁草半俯。扶杖绕阶除，苔净绿可数。孤云觇我暇，纷纷来庭户。夤缘蓼花前，悦此好情绪。檐鹊夕声喧，新月已遥吐。
秋日杂诗·其二
作者：田肇丽
朝代：清

秋夜不能寐，况是潇潇雨。滴沥声未歇，唧唧蛩音缕。辗转听萧瑟，苦忆东坡语。老泪来何从，残梦去无绪。数漏怀远人，落帆在何许。
读陶靖节传有感
作者：田肇丽
朝代：清

捽兀究庐酒一樽，归来松菊幸犹存。沈吟独怪柴桑老，敢向人间说闭门。
贫交行
作者：田茂遇
朝代：清

古人不贫才不老，今人贫乃伤怀抱。古人结交重青云，今人弃置同秋草。今古人情何太殊，我来仗剑邯郸道。邯郸城中游侠多，邂逅相逢意气好。腰间脱剑且按歌，尊中有酒复倾倒。上堂拜母下揖嫂，与子缝裳复剥枣。君不见古来英雄不用为佣保，叩角行歌石皓皓。
师范嵌字联
作者：田金楠吴恭亨
朝代：清
体裁：联

师旷之聪，公输之巧；范围不过，曲成不遗。
尔雅台吊郭景纯二首·其一
作者：田钧
朝代：清
体裁：五言律诗

三晋凌夷后，苍生唤奈何。夕烽催玉垒，秋草掩铜驼。名士风流尽，将军跋扈多。高台试回看，凄绝旧山河。
尔雅台吊郭景纯二首·其二
作者：田钧
朝代：清
体裁：五言律诗

小住西陵地，平生著作豪。六经开别径，一命寄洪涛。术数言虽幻，奸雄气已挠。敢忘缄口戒，忠愤适相遭。
丁巳人日试笔
作者：田雯
朝代：清
体裁：七言律诗

试笔眼花书字大，龙钟渐觉不如前。入燕忽度十人日，堕地曾逢四已年。未许为郎称漫叟，只判饮酒学逃禅。城南尺五花争发，待向春风大放颠。
丁巳八月同张晴峰移工部郎中戏成四绝即柬晴峰·其一
作者：田雯
朝代：清
体裁：七言绝句

迟暮名场岁月虚，新官例掌考工书。相看老友悲华发，潦倒同君十载馀。
丁巳八月同张晴峰移工部郎中戏成四绝即柬晴峰·其三
作者：田雯
朝代：清
体裁：七言绝句

寒厅花发使人愁，何逊清吟苦不休。他日兔园标物序，官梅东阁在扬州。
丁巳八月同张晴峰移工部郎中戏成四绝即柬晴峰·其二
作者：田雯
朝代：清
体裁：七言绝句

街尘抖擞旧朝衫，新拜除书又一函。似是马曹原不恶，喧豗小吏报头衔。
丁巳八月同张晴峰移工部郎中戏成四绝即柬晴峰·其四
作者：田雯
朝代：清
体裁：七言绝句

香奁才思剧清狂，斗帐浓花每断肠。诗格怪君似韩偓，人呼小字是冬郎。
七夕
作者：田雯
朝代：清
体裁：五言律诗

官冷如招隐，空斋但醉眠。异乡逢七夕，客路又三年。别泪潇潇雨，秋声嘒嘒蝉。鹊桥那可渡，怅望女牛边。
七夕
作者：田雯
朝代：清
体裁：七言律诗

戊桥牛渚今安在，尚尔年年一度过。星若有情星亦老，巧云可乞巧无多。灵槎海上凭年卜，犊鼻竿头奈阮何。瑟瑟秋风愁瓠子，平分乌鹊两填河。
七夕五绝句末二首苦雨·其一
作者：田雯
朝代：清
体裁：七言绝句

云影天光照画眉，原来今夕是佳期。一番庭院陈瓜果，嬉子空成一段丝。
七夕五绝句末二首苦雨·其二
作者：田雯
朝代：清
体裁：七言绝句

凉云乌鹊已成行，不是斑骓送陆郎。打叠填河须晓事，休惊七十二鸳鸯。
七月十九夜
作者：田雯
朝代：清

秋夜三更尽，今宵尚在家。可怜一尊酒，明日又天涯。僮仆催行李，园林噪暮鸦。镫前看白发，老泪数行斜。
万柳堂感事作
作者：田雯
朝代：清
体裁：七言律诗

堂成背郭柳阴齐，三月风绵下浅溪。檐可营巢来紫燕，池皆种藕坼青泥。玉勾花放行相映，赌墅人归径不迷。独有洛阳新涕泪，愁闻鸟雀一林啼。
三丰道人壁影歌
作者：田雯
朝代：清
体裁：古风

神仙之说果有无，几见员峤兼方壶。风蝉蜕骨幻术耳，逃名欺世夸清都。刘安鸡犬事颇怪，篯铿年纪言多诬。汉武不识东方朔，祀灶却老何其愚。人生百年五伦重，学仙佞佛皆伧夫。罗施自昔号鬼国，碧鸡金马西南隅。草木瘴疠山水窟，其间或有烟霞徒。熊经鸟伸诀自秘，寸田尺宅理岂粗。地产丹砂大于斗，彭亨鼎火铅汞腴。异哉三丰偓佺侣，揧蹋道士群相呼。永乐初载来黔地，㠟峨城市吹都卢。石钵流泉清且旨，庙砌老桂荣不枯。郭外层岚立千仞，忽于巅顶传形躯。勾展顾吴作小照，俨然一幅行仙图。华阳笠子两芒屩，手拖藤杖西方趋。飞瀑直冲入袍袖，松花下落黏髭须。冯虚御风将焉往，何不为我停须臾。神留宇宙四大字，笔法倒薤非模糊。谁人结搆置峭壁，巧匠斲削惊天吴。始信灵踪非妄诞，裴回不去坐日晡。长生思假六禽戏，前村微雨鸣鹧鸪。
三春
作者：田雯
朝代：清
体裁：七言律诗

枝上鹪鹩僦舍贫，不知门外已三春。河干柳色经寒浅，屋顶鸠声唤雨频。买得狸奴将数子，移来酒户在西邻。瑟居莫道官衙静，日拂朝回满面尘。
三月一日
作者：田雯
朝代：清
体裁：七言绝句

三月一日村中住，洗尽慈仁寺下尘。曳杖自临波面照，白头短褐净乌巾。
三月三十日
作者：田雯
朝代：清
体裁：五言律诗

此夕成娱赏，当杯恋落晖。醉仍留客坐，老畏送春归。扑树双乌至，迎风一蝶飞。明宵即入夏，迟暮惜芳菲。
三角店
作者：田雯
朝代：清
体裁：七言绝句

蛮方闻道已休兵，何事军书夜未停。土屋柴门三角店，愁人七十五长亭。
三角店晓发
作者：田雯
朝代：清
体裁：七言律诗

睡思昏昏小驿中，巾车破晓雾冥濛。晨鸡咿喔旅人馆，浊酒禁当溪口风。袖手垂鞭残梦续，前村鸣角戍烟空。此行莫说名场误，得失何由定塞翁。
上巳雪·其一
作者：田雯
朝代：清
体裁：七言绝句

三月三日雪风豪，寒厅垂帘拥絮袍。水边韨褉游人寂，作意新丰酒价高。
上巳雪·其二
作者：田雯
朝代：清
体裁：七言绝句

追忆昔时上巳日，吹螺走马春城南。桑榆可怪六十一，莺蝶空怜三月三。
上西河先生
作者：田雯
朝代：清
体裁：五言排律

驷马门庭峻，西河道统传。醇儒存正谊，理学守真诠。经济源流彻，仪刑动静全。勋庸垂宇宙，胸臆括山川。阅历官途久，操持素志坚。从来甘淡薄，到处拯颠连。以俭成廉矣，唯清乃惠焉。建牙方上谷，单骑忽江边。特进尚书秩，新兼司马权。波澄淮泗水，霞起豫章天。所过真能化，相期解倒悬。位崇分陜日，名重保釐年。驿路尘初涤，江村花欲然。闻雷曾失箸，饮马亦投钱。告诫心良苦，疮痍意独怜。人皆矜晚节，谁复酌贪泉。最惜齐伧钝，还思鲁缟穿。罢官不归去，日侍绛帷前。
上西河先生·其一
作者：田雯
朝代：清
体裁：古风

黄河日夜流，奔澜不可砥。非善操舟人，何以识端委。大江南北间，木饥兼水毁。未遇和扁医，疮痍无自起。五月卖新丝，不闻饬簠簋。譬彼折辕车，泥涂岂合轨。从来小者廉，必自大法始。忽有正人出，澄源肃风纪。烹阿封即墨，行行避且止。
上西河先生·其三
作者：田雯
朝代：清
体裁：古风

贱子一竖儒，平生嗜章句。读书多騃昧，蹇嵼守跬步。承乏衡文辞，未敢丧厥素。视事只数月，两载江干住。迂拙不自谋，频遭娥眉妒。辟如操短楫，沧海那能渡。母老日倚闾，未得遄归去。夫子定官评，自能得其故。修途守株橛，伏枥歌迟暮。愿言励名节，老作郊居赋。
上西河先生·其二
作者：田雯
朝代：清
体裁：古风

夫子抱道德，大雅今始作。历官二十年，襟期何落落。西粤蜀闽地，襆被担空橐。冰操凛四知，清风随一鹤。帝曰大司马，授之以节钺。豫章兵燹馀，三吴膏髓竭。非公力廓清，何以安家室。简书取次行，驿路野花发。当道问狐狸，缩避气已夺。入夏草木繁，沿江风雨阔。夫子稷契俦，卓哉经济术。
丙辰生日放言
作者：田雯
朝代：清
体裁：古风

我生四十有二年，忽忽不知老将至。今朝对镜出面颜，局促衰颓谁所致。世言高颡大腹儿，持粱刺肥决富贵。怪我清癯病且顽，只合入山藏薜荔。自是虞翻骨相屯，甘让蔡泽遭逢异。执戟十载但为郎，帣韝一斗便成醉。通籍厕名等赘疣，投刺畏人如缩猬。作贾量无猗顿术，贪荣岂有灌夫势。黄鹞嘴爪差堪怜，蠹鱼脉望究何济。负郭久荒二顷田，养身漫假五禽戏。投老空门耻钝根，爱读《南华》亦强记。四座勿喧进一觞，看我拂袖理归计。吁嗟乎我生四十有二年，忽忽不知老将至。
丙辰生日放言
作者：田雯
朝代：清

我生四十有二年，忽忽不知老将至。今朝对镜出面颜，局促衰颓谁所致。世言高颡大腹儿，持粱刺肥决富贵。怪我清癯病且顽，只合入山藏薜荔。自是虞翻骨相屯，甘让蔡泽遭逢异。执戟十载但为郎，帣韝一斗便成醉。通籍厕名等赘疣，投刺畏人如缩猬。作贾量无猗顿术，贪荣岂有灌夫势。黄鹞觜爪差堪怜，蠹鱼脉望究何济。负郭久荒二顷田，养身漫假五禽戏。投老空门耻钝根，爱读《南华》亦强记。四座勿喧进一觞，看我拂袖理归计。吁嗟乎！我生四十有二年，忽忽不知老将至。
丛台遇雨
作者：田雯
朝代：清
体裁：七言绝句

风流小谢咏轻埃，官柳长堤眼倦开。路入邯郸空怅望，寒花病蝶满丛台。
东川女官歌
作者：田雯
朝代：清
体裁：古风

我观女官如观画，阎立本绘职贡图。我观女官如异梦，奇形诡状非一徒。我观女官入破寺，阴风惨淡魑魅呼。古鬼昏灯揭钵立，老佛变相狮龙趋。妖狸髑髅抺粉黛，修罗甲胄吹笙竽。雌者青氎包蓬首，雄者碧眼拳髭须。女官气槩伟丈夫，火浣大布缠其躯。九真藤杖红珊瑚，金环两耳垂蠙珠。腰下斜挂双湛卢，绣裙拖地莲花襦。自言年纪八十馀，少小生长东川隅。通侯爵印大如斗，但有刀剑无诗书。爨僰之儿二万户，牝鸡酋帅风流殊。四海之大环一岛，九州之外何名区。天子神圣今一统，白环银瓮入上都。夜郎岂不知汉大，军门纳款非顽愚。黔州水西黑罗氏，其国邾莒形骸粗。�獚犵狫不足数，傀儡之戏如斯乎。
中秋寄舍弟
作者：田雯
朝代：清
体裁：七言律诗

泠泠新月上人衣，吟望清宵一雁飞。雨后苔痕三径滑，镫前歌板五陵稀。频占蓍草疑难决，旧种垂杨大几围。董相祠旁读书地，说归呓语几曾归。
中秋对月放歌
作者：田雯
朝代：清
体裁：古风

完完白盘升天东，旁罗参斗垂当空。照彻四海复四海，清虚一道泠天风。天荒地老月已古，年年不停修月斧。吴刚斲垩愧郢材，枉劳八万二千户。李白原来是酒人，谢庄下笔如有神。但知庾亮登楼好，愁杀卢仝虮虱臣。寒杵无声露华重，秋来捣药嫦娥病。何人吹笛怨杨柳，有客打鼓骑屋栋。鹤欲舞兮雁可怜，摇落长吟秋水篇。淮南无限关山泪，洒向小山丛桂边。
丰台观芍药晚归
作者：田雯
朝代：清
体裁：五言律诗

忽漫花惊眼，迎人片片飞。蕊残弄日蝶，香散上风衣。地阔山光入，歌停酒力微。如泥齐拍手，醉后竟忘归。
临漳县
作者：田雯
朝代：清
体裁：七言绝句

英雄作用岂人同，帐伎西陵落日中。别事看来总遗臭，分香卖履是英雄。
临漳县怀古
作者：田雯
朝代：清
体裁：古风

鸬鹚陂上日将暮，杨柳津头行人渡。欲雨未雨云出山，半啼不啼鸦入树。亶甲当年故都空，漳河浊水乱流中。人言老瞒铜雀陋，不及石虎九华宫。
丹阳津亭观延陵墓碑歌
作者：田雯
朝代：清
体裁：古风

曲阿之西勾曲东，江波层叠飞江鸿。长年三老老解事，舣船上岸来匆匆。延陵墓碑在蒲苇，荦确埋没泥甃中。上锓两行岣嵝字，下插千尺蛟龙宫。摩挲钳口但拱立，异物呵护神鬼攻。定哀年代获麟笔，突兀片石撑青空。轩颉冰斯那足数，人间万碣齐发蒙。大历十载殷氏手，摹拓硬本何其工。模糊瘢胝脱鷇㝅，纵横错落缠蜺虹。点窜微词季札死，考徵僻事方朔穷。采药掘薇厥德让，子臧大义摩苍穹。后之作者龙门史，世家列传将无同。负鳌盘螭不飞去，河崖崩坏斜阳红。打鼓开船行数里，奔牛酒店如新丰。鸭嘴篷窗湿细雨，鸢村石屋摇秋风。不眠夜以指画被，浑茫莫记头冬烘。
丹阳道中·其一
作者：田雯
朝代：清
体裁：五言律诗

庑下晨舂米，河边夕纬萧。布帆风力小，渔火野村遥。秋雨左思墓，蓼花丁卯桥。曲阿怀古意，愁听海门潮。
丹阳道中·其二
作者：田雯
朝代：清
体裁：五言律诗

吕蒙城下水，直接大江流。京口烽烟路，人家橘柚秋。浅沙投旅雁，寒日落奔牛。偶遇吹箫客，兰陵上酒楼。
为牧堂上人
作者：田雯
朝代：清
体裁：五言绝句

无本新诗成，去谒张韩老。秋水蓼花风，吹送淮南道。
乌衣辞
作者：田雯
朝代：清
体裁：古风

红襟燕子来海隅，不羡王谢依枌榆。梁间旧垒营巢居，双尾掠水连花须。雌雄匝月生四雏，长齐毛羽乌衣殊。学避戊巳燕不愚，衔泥偏沾案上书，败我狐骀曰朱儒。
乙亥除夕前四日偕诸子陪渔洋先生宴集陆揆哉郎中寓斋即事漫题四绝句先是殷子彦来以石花鱼见饷故篇首及之·其一
作者：田雯
朝代：清
体裁：七言绝句

石花鱼带石花香，红乙层冰一尺长。缩项槎头何足比，清吟却忆孟襄阳。
乙亥除夕前四日偕诸子陪渔洋先生宴集陆揆哉郎中寓斋即事漫题四绝句先是殷子彦来以石花鱼见饷故篇首及之·其三
作者：田雯
朝代：清
体裁：七言绝句

乐府风流竟绝伦，谱来宫徵亦清新。蕃釐观里游仙梦，羡尔嵚崎磊落人。
乙亥除夕前四日偕诸子陪渔洋先生宴集陆揆哉郎中寓斋即事漫题四绝句先是殷子彦来以石花鱼见饷故篇首及之·其二
作者：田雯
朝代：清
体裁：七言绝句

披绵黄雀头颅美，不数螯肥郭索双。珍重南烹初下箸，十分酒兴动春缸。
乙亥除夕前四日偕诸子陪渔洋先生宴集陆揆哉郎中寓斋即事漫题四绝句先是殷子彦来以石花鱼见饷故篇首及之·其四
作者：田雯
朝代：清
体裁：七言绝句

疑在旗亭寒火间，拚将新句试双鬟。停歌更觉登楼好，饱看斜阳雪后山。
九华山
作者：田雯
朝代：清
体裁：七言律诗

天河秀出九芙蓉，拄杖来登九子峰。小雨过桥衣渐湿，大江吹浪日高舂。数声捣药林间鸟，五粒垂髯涧上松。徙倚青莲读书处，黄瓟巴水欲相从。
九日同其年升六舟次蛟门石林集黑龙潭和韵
作者：田雯
朝代：清
体裁：古风

黄桑白杨响不歇，老龙贪睡寒湫没。撰杖登高俱半醉，那惜青鞋与布袜。诙排佳客非孤斟，撑拄枯肠饱糠覈。诸公食豕如食人，嫌我避俗似避蠍。枳枥一径到古寺，青红两壁闪灵阙。赪虬山精动铃旗，诃殿神官拥鬼卒。高台行酒久狼藉，狐鼠昼出攫肴核。乌鸦在树蝙蝠飞，西山叠髻苍鹰搰。野旷不虑摇地轴，夜清岂忧见天孛。乞儿绰板比伶唱，庙巫鹖冠学官谒。薄寒可畏借一裘，宽杯难数辞百罚。撞钟吹螺闻城南，瓦雀格磔朔风发。街泥没骭天昏黑，不归途有关柝讦。秋水苇花自飒爽，晚山夕舂太超忽。欲向澄潭照鬓髭，迥看戍楼锸戟钺。笺寄尔龙秋雨多，且抱颔珠伏其窟。风氏小园探怪松，纠缠铁干地十笏。
九日同惠元龙作·其一
作者：田雯
朝代：清
体裁：七言绝句

新蟹买来十馀辈，芋魁掘得两三筐。幅巾短褐秋窗下，细读陶诗醉一场。
九日同惠元龙作·其三
作者：田雯
朝代：清
体裁：七言绝句

斋厨炊熟菊花糕，入箸酸齑似冷淘。红豆吟成诗六首，两人斗饮亦分曹。
九日同惠元龙作·其二
作者：田雯
朝代：清
体裁：七言绝句

鸡肥酒熟野人家，小巷茅堂雁阵斜。可笑老夫多态度，白头乌帽插黄花。
九日同惠元龙作·其四
作者：田雯
朝代：清
体裁：七言绝句

寒夜城楼打二更，四邻砧杵寂无声。一年最是重阳好，苦茗残棋坐到明。
九日城南登高同华隐翰林逊五舍人乾庵将军·其一
作者：田雯
朝代：清
体裁：七言律诗

夜郎秋色不堪论，瘴雨蛮烟草树髡。鬼火萧条竹王国，乌巢高下木瓜村。龙场讲席馀残照，铜鼓荒祠傍猎原。萧瑟西风吹客帽，层楼一上一销魂。
九日城南登高同华隐翰林逊五舍人乾庵将军·其二
作者：田雯
朝代：清
体裁：七言律诗

渔矶浪小水花柔，古寺钟声起暮愁。青嶂缺衔新月上，乌川寒涌落枫流。一番霜信天无雁，数点潭痕雨泛鸥。蒟酱芦尊今夕兴，蛮乡白到九分头。
九日宋子昭谢方山招饮黑龙潭晚坐刺梅园松下四首·其一
作者：田雯
朝代：清
体裁：七言律诗

薄日晴窗眠数回，郊园酌酒苦相催。却将倦眼凭高放，喜逐寒花傍寺开。宾客几人同戏马，山川百战此登台。销忧自是群公暇，不少参军落帽来。
九日宋子昭谢方山招饮黑龙潭晚坐刺梅园松下四首·其三
作者：田雯
朝代：清
体裁：七言律诗

苦竹丛花背郭垂，中林野兴坐频移。从教华发刁骚短，偏遣西风寂寞吹。急羽高天连障塞，空山寒雾转旌旗。惊人物候秋容老，遍插茱萸又一时。
九日宋子昭谢方山招饮黑龙潭晚坐刺梅园松下四首·其二
作者：田雯
朝代：清
体裁：七言律诗

步屧从容返照低，高峰疏树赤云西。寺前大泽龙常伏，天末斜风雁不齐。野架朱苞垂数子，霜芦黄叶下平畦。席边秋水凉难醉，可笑山公未似泥。
九日宋子昭谢方山招饮黑龙潭晚坐刺梅园松下四首·其四
作者：田雯
朝代：清
体裁：七言律诗

凄迷风雨何年树，不惹慈仁寺下尘。歇马恰逢苍水使，合围谁种老龙鳞。思添一鹤清宵立，更听流泉白社邻。安得铁枝辞揃伐，移来长伴苦吟身。
九日无菊
作者：田雯
朝代：清
体裁：七言绝句

东篱正直菊花天，陶令初归亦可怜。多少白衣来送酒，如何不见傅延年。
九月十日同北山阮亭两先生实庵蛟门方山修来子昭良哉诸子介眉家兄泛通惠河属郁生作图歌以纪之
作者：田雯
朝代：清
体裁：古风

贱子行役钝无用，老牛服箱鞭不动。鸦轧泥涂垂辔衔，白汗翻浆四蹄重。五闸濑激长河通，一桥云耸白塔共。中流破版鸭嘴船，摇橹唱筹日倥偬。官帖例耗水衡钱，短车苦捉天庾贡。一百七十万石米，常抱东南民力痛。自春徂夏风日佳，吏人趋走蛮触閧。夹岸柳花半篙水，何暇延赏作清供。重阳料峭西风急，老菊丛开燕麦种。客来快马著轻衫，大呼上船气豪纵。崖崩秃树黄叶翻，瓦罂浊酒白衣送。捩柁开头百丈牵，欸乃无声双蹇鞚。长年三老不曾识，赤脚奴子为此弄。岂是操舟张水嬉，但同打鼓骑屋栋。可笑兹游亦草草，萧骚野态集驺从。日暮入城寒雁来，软尘扑面同一梦。郁生为埽秋汎图，我欲作歌招屈宋。
乞归不得
作者：田雯
朝代：清
体裁：七言绝句

十载为郎老且癯，官囊剩有俸钱无。自担书卷归田去，不是知章乞镜湖。
书沈石田诗集后
作者：田雯
朝代：清
体裁：古风

石翁不羁人，腾踔诧豪唱。阖闾佳山水，怀抱足幽旷。修竹丛一轩，湖光枕清漾。陶谢快同游，述作劳意匠。海内走盛名，脱略睨卿相。翛然八十年，布衣得无恙。追昔仁宣间，词场声价壮。乃知出与处，遭时为有当。瓟庵平生交，拟之陆鲁望。
书沈石田诗集后
作者：田雯
朝代：清

石翁不羁人，腾踔诧豪唱。阖闾佳山水，怀抱足幽旷。修竹丛一轩，湖光枕清漾。陶谢快同游，述作劳意匠。海内走盛名，脱略睨卿相。翛然八十年，布衣得无恙。追昔仁宣间，词场声价壮。乃知出与处，遭时乃有当。瓟庵平生交，拟之陆鲁望。
买二鳊鱼
作者：田雯
朝代：清
体裁：七言绝句

行到芦花扈业边，酒钱分作买鱼钱。白泔红乙真肥美，二尾槎头缩项鳊。
买山
作者：田雯
朝代：清
体裁：五言律诗

四库书充屋，千章树满园。移来怪石供，独坐老藤轩。小妓调筝立，高朋赌酒喧。买山寻此乐，无分复难言。
乳燕和曹升六
作者：田雯
朝代：清
体裁：古风

僻巷栖数椽，花砌树深栅。双燕尔何来，同作僦舍客。檐静蛛网悬，巢定香泥积。其雌掠水回，风软红襟湿。其雄飞且鸣，呢喃石栏侧。环顾若有属，卜筑意良适。错比玳瑁梁，岂论王谢宅。匝月得四雏，黄口待哺食。草茜蠃虫肥，野旷风雨逼。差池羽毛丰，衔花落中帻。主人方病肺，键户苦岑寂。盆榴缀小红，沼荷浮圆碧。乌衣相流连，对之慰晨夕。矫翼海壖阔，回首榆枋隔。社后还相期，旧垒长护惜。
云安坡
作者：田雯
朝代：清
体裁：五言律诗

搻鲊仄无径，云安横有坡。青天但咫尺，前岭更如何。木杪垂猱斗，风厓落石多。俯身下地底，饮马渡盘河。
云梯关观黄河注海歌
作者：田雯
朝代：清

章亥不到天墟遥，昆仑一窦通重霄。汉津初奔坤轴坼，冯夷沃焦纷来朝。雍州积石河之首，龙门下泻随神飙。底柱孟津绕大伾，中华沙漠连元枵。浲水迤东大陆北，地平土疏山不摇。一出一伏千万里，大曲小曲风雨飘。浊黄一斗沙居六，风轮阵马无停镳。颍亳徐宿在唇齿，曹濮单郓排脊腰。云梯古关尾闾地，榑桑沧{氵与}谁相招。来自天上归地底，不知此水从何消。三门四折又九派，锡圭之祖乌能祧。碣石既没苦泛滥，故道不复悍且骄。白马沈后无消息，瓠子浪涌横泬寥。议筑议塞日聚讼，治河治漕群哓哓。贾让贾鲁各前席，史册言在作准标。华容武功印川子，其人罗立如斗杓。关前下马搜遗迹，天晴海面拖青瑶。洪涛光驶磹电，黑齿旗竖鼋鼍桥。始悟万物有归宿，浮生驰逐朱颜凋。精卫衔木究何益，尹公术幻真无聊。落日西风透白袷，沓连愁听番禺潮。寄语司空蚤底绩，山行乘檋泥行橇。
云梯关观黄河注海歌
作者：田雯
朝代：清
体裁：古风

章亥不到天墟遥，昆崙一窦通重霄。汉津初奔坤轴坼，冯夷沃焦纷来朝。雍州积石河之首，龙门下泻随神飙。底柱孟津绕大伾，中华沙漠连元枵。洚水迤东大陆北，地平土疏山不摇。一出一伏千万里，大曲小曲风雨飘。浊黄一斗沙居六，风轮阵马无停镳。颍亳徐宿在唇齿，曹濮单郓排脊腰。云梯古关尾闾地，榑桑沧屿谁相招。来自天上归地底，不知此水从河消。三门四折又九派，锡圭之祖乌能祧。碣石既没苦泛滥，故道不复悍且骄。白马沉后无消息，瓠子浪涌横泬寥。议筑议塞日聚讼，治河治漕群哓哓。贾让贾鲁各前席，史册言在作准标。华容武功印川子，其人罗立如斗杓。关前下马搜遗迹，天晴海面拖青瑶。洪涛光驶䃱磹电，黑齿旗竖鼋鼍桥。始悟万物有归宿，浮生驰逐朱颜凋。精卫衔木宅何益，尹公术幻真无聊。落日西风透白袷，沓连愁听番禺潮。寄语司空蚤底积，山行乘檋泥行橇。
五月二十六日圣木怡斋过访偕雨来子益两弟观荷分体四律·其一
作者：田雯
朝代：清
体裁：七言律诗

五月天热草堂静，堂前盆荷初吐花。欲开未开水碧色，将雨不雨天红霞。蜀葵石榴莫轻妒，书签歌扇何纷挐。子云之宅太寂寞，门旁已系白鼻騧。
五月二十六日圣木怡斋过访偕雨来子益两弟观荷分体四律·其三
作者：田雯
朝代：清
体裁：七言律诗

名花今日比名妹，昨日当筵记得无。每叹白头仍自笑，偏教歌鸟劝提壶。峰颠玉井高千丈，钵底青茄放几株。未免有情谁遣此，颓唐一醉要人扶。
五月二十六日圣木怡斋过访偕雨来子益两弟观荷分体四律·其二
作者：田雯
朝代：清
体裁：七言律诗

有客翩翩来二妙，不然长日闭山扉。麦饧杏酪午堪饱，狂态老夫花扑衣。风撼薜萝自袅袅，香生蛱蝶双飞飞。么莲已落诗人手，不赋潘妃赋洛妃。
五月二十六日圣木怡斋过访偕雨来子益两弟观荷分体四律·其四
作者：田雯
朝代：清
体裁：七言律诗

厌次堂如厌次城，脱衫据地晚凉生。日斜云气笼花气，树古风声作雨声。嗜饮须同狂阮籍，论诗休讶老弥明。津楼已闭葳蕤锁，我愧诗篇第七成。
五月滁阳道中
作者：田雯
朝代：清
体裁：五言律诗

五月征途客，天涯扇暍人。纳凉常选树，待仆暂停轮。呼雨鸠声好，迎风麦信频。前年当此日，江上吊灵均。
五溪桥绝句·其一
作者：田雯
朝代：清
体裁：七言绝句

浅流压石澌澌动，怪鸟穿松湿湿啼。偶被青山留便住，木莲花下小亭西。
五溪桥绝句·其三
作者：田雯
朝代：清
体裁：七言绝句

閒拄红藤采药行，山中瑶草尽知名。黄瓟西去无多路，九节菖蒲满涧生。
五溪桥绝句·其二
作者：田雯
朝代：清
体裁：七言绝句

第九层山路最遥，曳筇筋力未全消。刺衣数本钵囊树，扑面一声婆饼焦。
五溪桥绝句·其四
作者：田雯
朝代：清
体裁：七言绝句

直上九峰峰上头，吴头楚尾大江流。他年追忆看山事，槐子蝉声细雨秋。
京口诗
作者：田雯
朝代：清
体裁：七言律诗

帆竿鹢尾下江津，北固南徐问俗人。箫鼓数声渡扬子，云山一带眺春申。佛狸祠下青枫老，石马村边白雁新。忆自论文经此地，十年车脚叹劳薪。
人参应制
作者：田雯
朝代：清
体裁：五言排律

辽海黄云伏，医闾紫雾函。灵祗藏雨露，元气抱巉岩。瑶草何年种，芝苗几处劖。披榛凌绝岭，采玉带长镵。土厚三根桠，泉肥九折岩。蚕头甘可嚼，龟息坐宜衔。瘿老龙蛇缩，髯苍虎豹馋。�砑埋涧谷，轸轖覆松杉。为药功偏太，呼人格不凡。苓脂凝琥珀，薤叶走麋羬。雁下卢龙塞，风悬鸭绿帆。□鲜使者贡，周礼膳夫监。自异寻常值，何妨什袭缄。丹中珍有托，笼内物应芟。美足侔双璧，时方颂五咸。圣朝无贱弃，声价迈琼瑊。
仆人劝予归里作诗答之
作者：田雯
朝代：清
体裁：七言律诗

草满门庭愁寂寂，老悲岁月去堂堂。已经作客三旬日，再裹看山半月粮。暗喜蝶莺留我住，生憎风雨占春光。红裙上马花摇艇，烂醉还拚十数场。
仆逃二首·其一
作者：田雯
朝代：清
体裁：七言绝句

蛮奴散去竟何之，冷落休官异往时。我愧不如萧颍士，爱他博奥受鞭笞。
仆逃二首·其二
作者：田雯
朝代：清
体裁：七言绝句

长须赤脚无妨去，鬻马骑驴兴不违。自笑还胜白太傅，春随樊子不曾归。
以诗寄友人代柬
作者：田雯
朝代：清
体裁：七言绝句

臂鹰走马掷摴蒲，对酒当歌美丈夫。别后应知头已白，一餐还尽彘肩无。
仪真县
作者：田雯
朝代：清
体裁：七言绝句

松牌丝网架江头，丛绿新篁傍水楼。一片风帆三十里，买鱼煮笋到真州。
仪真县
作者：田雯
朝代：清

松箄丝网架江头，丛绿新篁傍水楼。一片风帆三十里，买鱼煮笋到真州。
伏羲台
作者：田雯
朝代：清
体裁：七言绝句

鸟篆看来才技绝，权舆一画祸胎兴。伏羲苍颉皆多事，后世何由重结绳。
何媪杂诗十首·其一
作者：田雯
朝代：清
体裁：七言律诗

老病缠牵一叶身，蓬松须鬓总如银。乌头白术医多谬，季主君平卜不神。群鬼揶揄过癸酉，三尸狡狯斗庚申。高谈今日逢何媪，勇作荒山学道民。
何媪杂诗十首·其七
作者：田雯
朝代：清
体裁：七言律诗

三年怪事莫禁当，日夜追陪二竖狂。臂痛曾扛千斛鼎，齿摇难啖大官羊。梦招故鬼兼新鬼，客谢元方与季方。花甲将周何足料，从今齐物混彭殇。
何媪杂诗十首·其三
作者：田雯
朝代：清
体裁：七言律诗

五十九年衰病翁，棘人三载恨匆匆。心怀填委书斋里，岁月消磨药灶中。清昼客谈蕉鹿梦，旧官我笑马牛风。一条冰在书州牒，传与人看面欲红。
何媪杂诗十首·其九
作者：田雯
朝代：清
体裁：七言律诗

蛇足无端画几番，旧交尚有几人存。不�不惠吾常态，呼马呼牛客呓言。刘项从前太多事，杜韩以后那堪论。茂陵它日求遗草，只有山姜花满轩。
何媪杂诗十首·其二
作者：田雯
朝代：清
体裁：七言律诗

回首平生事事魔，圣门科四我何科。腐儒痴想赤松子，村媪黠同春梦婆。妥贴困眠与饥饭，安排樵斧又渔蓑。也知遁世非容易，其奈膏肓痼疾何。
何媪杂诗十首·其五
作者：田雯
朝代：清
体裁：七言律诗

巾帼婆娑喜拍张，最嫌老子一伧荒。城居不比村居静，六十何如八十彊。自悔风尘来滚滚，谁教岁月去堂堂。道书数卷参同契，福薄无缘读一行。
何媪杂诗十首·其八
作者：田雯
朝代：清
体裁：七言律诗

可笑龙钟一倍加，灾年思虑更纷挐。愁多平子从何赋，衰甚香山枉自誇。冬雪初开新酒瓮，春风重放老梅花。千支前后翻新历，大笑宁馀几岁华。
何媪杂诗十首·其六
作者：田雯
朝代：清
体裁：七言律诗

镜中面骨瘦崚□，苦学打包行脚僧。婢守风檐舂药臼，儿烧寒夜读书灯。山青一片黑云过，霜白满窗红日升。絮被贪眠小龛里，不催卯酒懒晨兴。
何媪杂诗十首·其十
作者：田雯
朝代：清
体裁：七言律诗

化去乾川成异物，生前傀儡是同侪。坟封马鬣心方稳，地有青山骨可埋。大石作碑三笏立，小松种子两行排。殷勤笑向山妻道，身后佳城事已谐。
何媪杂诗十首·其四
作者：田雯
朝代：清
体裁：七言律诗

日恨求仙欠夙因，坎离水火语空频。命中谁注三磨蝎，病后多惭一妇人。卢扁氏来吾上客，董双成好尔前身。世间尚有几年住，笑向苍天欲堕巾。
佛手柑树子
作者：田雯
朝代：清
体裁：七言律诗

香甲霜包颗颗悬，江城秋树弄寒烟。一奁夺去伸新爪，三寸黄来饱老拳。晴昼鹂鸣倾斗酒，提罗花放礼金仙。喷人流齿清斋里，参得毗耶一指禅。
佛手柑歌为王幼芬太史
作者：田雯
朝代：清
体裁：古风

太仓太史来江南，十头投我佛手柑。轮囷磊落堆瓦器，晴窗一日摩挲三。其一绿甲如么凤，其一黄面如瞿昙。一张老拳蠕蠕动，一挽短袖牙须酣。一如怪石虎豹首，一如瘿妇两耳耽。大者四轮牵跛象，小者飞乳呼千男。更有二柑似青玉，香钵迸裂生烟岚。提罗花放乾竺种，狮子尾掉如来骖。橘橙流辈多数指，草木之状穷嵇含。空王合掌偏伸爪，妙理须待静者参。太史拥传夜郎国，珊瑚铁网心无惭。陆贾行幐少长物，但有丰笔同长锬。蒟酱槟榔可辇载，独捃此物双筠篮。山姜衰白今于役，日煨淡粥餐鱼泔。壮不如人况髦矣，强将万里昆崙探。鬓丝禅榻维摩病，夜来弥勒眠同龛。遭汝舣船河桥下，造门聊慰七不堪。旃檀襟抱莫轻别，渭城那复歌何戡。
依韵答汪叔定兼寄蛟门
作者：田雯
朝代：清
体裁：七言律诗

深柳斜堤十日留，使君空复到扬州。只宜美酒倾蕉叶，岂有名花出玉勾。官罢便须称漫叟，时平定不厌清流。诗人汪五如相问，说在芜城水上楼。
信阳道中
作者：田雯
朝代：清
体裁：五言律诗

马首随山转，征衣带雨痕。浅溪不没石，深柳自藏村。躯瘦嗔饥虎，吟孤续泣猿。迢遥信阳驿，灯火一消魂。
偶作·其一
作者：田雯
朝代：清
体裁：七言律诗

果然无地可埋忧，著意驱愁不欲愁。烦恼全除常礼佛，阴晴那管日贪游。石堪坐处铺棋局，花正开时置酒钩。莫谓狂夫狂太剧，试看白到五分头。
偶作·其二
作者：田雯
朝代：清
体裁：七言律诗

置身木雁是蒙庄，多事张仪斗舌强。老子何妨无病病，国人群笑不狂狂。鸿毛性命庸医手，乳臭衣冠优孟场。罗酝三升错认水，看来只合醉为乡。
偶出西郊阻风村店
作者：田雯
朝代：清
体裁：五言律诗

十月阴霾起，天空野日昏。朔风来雁塞，疲马自山村。沙路斜通郭，人家昼闭门。停鞭投野屋，烟火一消魂。
偶咏
作者：田雯
朝代：清
体裁：七言绝句

意匠经营体别裁，不须刀尺剪诗材。深愁花鸟无消息，会待庾徐温李来。
偶感
作者：田雯
朝代：清
体裁：七言绝句

河渠读去文多阙，沟洫传来语半伧。一例残编无用处，龙门多事误班生。
偶成
作者：田雯
朝代：清
体裁：七言绝句

论诗难比作诗难，正变源流有数般。莫怪皎然嘲记室，小儿学语笑相看。
偶登潞河城楼
作者：田雯
朝代：清
体裁：五言律诗

晚唱村边笛，高巢塔顶鸦。日黄莎草短，树绿酒旗斜。画戟将军幕，风帆使者槎。津门三百里，潮上涌晴霞。
偶阅飞燕外传二首·其一
作者：田雯
朝代：清
体裁：七言绝句

射雀儿郎雪夜回，赵家姊妹有仙胎。远条馆接含风殿，玉体横陈赤凤来。
偶阅飞燕外传二首·其二
作者：田雯
朝代：清
体裁：七言绝句

披香博士唾君王，百宝车迎妃子妆。海上蓬莱嗤武帝，求仙只在白云乡。
偶题泉上壁
作者：田雯
朝代：清
体裁：七言绝句

高山流水路层层，帽影鞭丝兴倍增。两日百门泉上住，相随只有一琴僧。
僧房二首·其一
作者：田雯
朝代：清
体裁：五言律诗

虎头传画壁，宣鼎爇沉香。幽意今能惬，高吟但不妨。来寻支遁侣，还宿赞公房。向晚莲花净，钟声到石床。
僧房二首·其二
作者：田雯
朝代：清
体裁：五言律诗

杖锡何年至，安禅住翠微。诸天花雨界，老衲水田衣。钵粒喧檐雀，茶烟杂落晖。乘閒常造汝，切莫掩山扉。
元江槟榔
作者：田雯
朝代：清
体裁：七言绝句

土蛮只作寻常食，方物原同蒟酱餐。可笑穆之誇富贵，槟榔一斛贮金盘。
元祐党籍碑歌答乔子静
作者：田雯
朝代：清
体裁：古风

岁在渊献秋九月，我观元祐党籍碑。漓江石壁拓墨本，摩挲病眼前朝悲。三百九人一片石，异事作俑何离奇。上书大字八分格，画沙作势如刀锥。左仆射臣蔡京笔，载拜稽首撰此词。文德殿门插笏立，遍颁郡国流南陲。司马诸人半已死，禁锢罗织将奚为。玩弄皇帝如木偶，青丘九尾雄狐狸。雨淋日炙不崩坏，六丁雷火无停时。龙岩老洞镵石壁，绿苔碧藓藏蛟螭。呜呼此岂有鬼守，五百年后长支持。猺女狪奴不识字，错比岣嵝山尖垂。盱睢口眼樵其下，罽衣蛮髻猿猱驰。玉鸡太史雅好古，七星峰顶摇旌旗。断崖旧刻攫数纸，抖擞归橐我见之。当日蜀洛分门户，衅端洗刮求瘢痍。膺滂牛李非一辙，东林熹庙堪嗟咨。小人假此窃国柄，谬以黛粉涂嫱施。天存此碑复何用，或者当遭朱亥椎。独有书法绝可爱，摹以玉板挥乌丝。临川文章更一读，日斜庭树鸣寒鸱。粤西山川多瘴疠，九疑六管天一涯。浯溪岘首探陈迹，芒鞋竹杖行相随。
入滇得食物三种
作者：田雯
朝代：清
体裁：七言绝句

罗池柑子十分黄，洱海弓鱼二寸长。为补滇蛮风土记，香梨更比木瓜香。
关索岭作
作者：田雯
朝代：清
体裁：古风

吾足右跛跎，一人才馀半。畏登百尺楼，况复凌霄汉。兹岭箭峰直，势倾一柱观。花鬘叠似螺，岚光铺如练。鸟径只线垂，谁为假羽翰。泠泠清风吹，蹑级倏无算。两腋荡閒云，篮舆张风幔。树杪度午钟，依微露僧院。畇畇竹屿宽，肺肺泉珠灌。茶话已移时，坐久乌巾岸。格磔鸣不休，思逐山禽散。层层上上头，峰冒明霞乱。古麛惊客跳，戍旗隔树断。小雨白氎湿，晚店青䕸爨。高吟行路难，夜凉生寤叹。
内丘书所见
作者：田雯
朝代：清
体裁：七言绝句

一路春风弄柳条，内丘十里杏花飘。官车不便停村肆，劳动当垆酒旆摇。
再与方山
作者：田雯
朝代：清
体裁：古风

少小同里闬，老苍客京雒。邸舍时过从，雕搜穷缭郭。委怀在山水，眼底收庐霍。不敢薄今人，大雅岂复作。所恨知己希，读书厌糟粕。人日梅花开，拥炉少束缚。酌酒运风斤，我鼻无墁垩。脱帽恣狂呼，一饮尽十爵。四野奔尘沙，长风捲雕鹗。忽忽行旌发，宝马黄金络。匡庐百丈峰，奚囊定不薄。亲串今携手，临河登高阁。雨湿鹿角关，秃柳苍皮箨。厌次寻荒祠，独吊东方朔。浊流誇觜距，斯人诚落落。上己罢文酒，午日无花药。早来续胜游，骑驴上山脚。
再示仲谦
作者：田雯
朝代：清
体裁：七言律诗

武昌鱼贱酒堪赊，游遍山阿又水涯。蕲市风漪眠竹簟，夫人庙口泛桃花。功名有日侔陶侃，宾客多人识孟嘉。三十六鳞当蚤寄，思君落月汉川斜。
再示孟起
作者：田雯
朝代：清
体裁：古风

停杯歌慷慨，君自章江归。袖携彭蠡云，迎风弄清晖。结梦落天末，鼓鼙声犹悲。长日烽烟高，空山薇蕨肥。丈夫贵乘时，安用雌伏为。昔入铜马门，交交黄鸟飞。今饮新丰酒，花露上人衣。载吟无渡河，迢迢素心违。
再至祖园二首·其一
作者：田雯
朝代：清
体裁：七言绝句

记昔曾游旧路微，酒旗人影送斜晖。柳绵踠地浓阴里，队队黄鹂塌翅飞。
再至祖园二首·其二
作者：田雯
朝代：清
体裁：七言绝句

稻花蘋叶雨冥冥，再上将军韨褉亭。百尺长堤一篙水，烟中更有数峰青。
再读庾信集题后兼赠鲁玉
作者：田雯
朝代：清
体裁：七言绝句

自是西昆体最妍，诗家谁敢著吟鞭。南朝北使风流歇，莫恨无人作郑笺。
再过城西溪上
作者：田雯
朝代：清
体裁：五言律诗

郭外重游地，溪边眺望赊。鸣蝉迎客沸，堤柳受风斜。野架垂瓜蔓，疏篱落豆花。老农如旧识，为我话桑麻。
冬夜与渔村论诗即送北上
作者：田雯
朝代：清
体裁：古风

霜威折绵风怒号，架岩草阁山不牢。蟠蟀偪床鸦惊树，飞者鸣者求其曹。山䕬不寐手画被，鳏鳏僵坐㷊松膏。李子下马剥啄入，大叫索酒何粗豪。桑落泻瓶浇舌本，千百年远谈风骚。凌韩轹杜非一格，寒虫谓我如穷郊。受材雄骜身手健，睥睨作者轻鸿毛。半夜论诗胆更大，如横戈槊来磨鏖。轩衣张眉弄险怪，弥明道士天明逃。澜沧江深碧鸡耸，昆明海上群峰高。竟淙雨过得瑟瑟，袖中秘宝风雷交。携来奇文共欣赏，千丝结网罗英髦。抖擞裘茸东归去，马蹄穿破云周遭。黔地酒具苦无蟹，饷尔槐叶兼冷淘。却忆故乡此时节，春蛆浮瓮双擘螯。牂牁岸上一相送，木脱谷响声颾颾。
冬夜招揆哉石楼鲁玉彦来文子小饮五首·其一
作者：田雯
朝代：清
体裁：七言绝句

错水村醪那足尝，寒厅佳客访山姜。淹留午夜非多事，摒挡诗人入醉乡。
冬夜招揆哉石楼鲁玉彦来文子小饮五首·其三
作者：田雯
朝代：清
体裁：七言绝句

可惜今宵苦无蟹，持螯左手竟成虚。商量须助吾豪兴，脱帽灯前读汉书。
冬夜招揆哉石楼鲁玉彦来文子小饮五首·其二
作者：田雯
朝代：清
体裁：七言绝句

吾曹只合老糟丘，杯底才消十数筹。街鼓三挝仍斗饮，酒龙不许病垂头。
冬夜招揆哉石楼鲁玉彦来文子小饮五首·其五
作者：田雯
朝代：清
体裁：七言绝句

老来不醉眠难稳，月落参横酒力增。抖擞朝衫知有误，己拚明日懒晨兴。
冬夜招揆哉石楼鲁玉彦来文子小饮五首·其四
作者：田雯
朝代：清
体裁：七言绝句

一串珠成夜若何，款冬花放傍檐阿。小伶按板无新曲，未谱蕃釐观里歌。
冬夜读晋书
作者：田雯
朝代：清
体裁：七言律诗

懒笺尔雅注虫鱼，半夜披衣读晋书。雪扑梅花檐啄雀，酒篘腊日瓮浮蛆。盗名取位清流巧，露尾藏头伪学疏。烛跋不眠多感慨，笑看习气不能除。
冬夜陪渔洋饮卞令之少司寇斋中听小伶度曲令之出吴道子画维摩像索题
作者：田雯
朝代：清
体裁：古风

绛帕蒙首皮肉肥，跰�西行何所归。名蓝精舍麦光纸，道场不见天花飞。云是延陵道子笔，弟子翟琰为布色。病骨枯龟绝不似，维摩变相人岂识。款冬树下欲雪天，来上米家书画船。清歌妙舞一小鬟，新词斗向旗亭边。逃禅端不受禅误，毗耶长者与我语。坐围红袖写乌丝，便是优昙香散处。
冬日·其一
作者：田雯
朝代：清

膏肓有物苦相攻，凭借参苓与术芑。冷热那能驱疟鬼，文章谁可愈头风。闭门谢客宜冬日，拥被贪眠是老翁。乍放梅花天欲雪，烧残榾柮地炉红。
冬日·其二
作者：田雯
朝代：清

从前万事总荒唐，不饮狂泉定不狂。遭鬼揶揄还老辣，与天执拗费商量。读书烧蜡稽孙课，扫地垂帘上佛香。自哂依然穷措大，避人如畏夜郎王。
冬日十首·其一
作者：田雯
朝代：清
体裁：七言律诗

膏肓有物苦相攻，凭借参苓与术芎。冷热那能驱疟鬼，文章谁可愈头风。闭门谢客宜冬日，拥被贪眠是老翁。乍放梅花天欲雪，烧残榾柮地炉红。
冬日十首·其七
作者：田雯
朝代：清
体裁：七言律诗

习静颓然户昼扃，雪中不复到旗亭。行难骑马鞭何用，食怕伤脾箸半停。解醉茶香烹雀舌，袭书纸面染鸦青。寒烟枯柳斜阳下，坐为村童讲孝经。
冬日十首·其三
作者：田雯
朝代：清
体裁：七言律诗

从前万事总荒唐，不饮狂泉定不狂。遭鬼揶揄还老辣，与天执拗费商量。读书烧蜡稽孙课，埽地垂帘上佛香。自哂依然穷措大，避人如畏夜郎王。
冬日十首·其九
作者：田雯
朝代：清
体裁：七言律诗

竹瓦庐寒火亦稀，獠奴辞去竟何归。当窗烘日梅无怨，啄雪为粮鹤岂肥。有例那宜薄崔烈，于书不敢读韩非。粥铛药灶空斋里，憔悴东阳减带围。
冬日十首·其二
作者：田雯
朝代：清
体裁：七言律诗

米汁萸汤顾渚茶，寒天旧廨水曹花。养生须谨如防寇，再仕真痴是画蛇。拙不合时休自悔，老犹多痒倩谁爬。摊书长夜村斋静，绝胜秋塘两部蛙。
冬日十首·其五
作者：田雯
朝代：清
体裁：七言律诗

蛮触从前绝可嫌，年来高卧颇安恬。藏身新茧如蚕老，馋口香醪胜蜜甜。镫下梅花成画谱，窗间雪叶落书签。陶公枉说山中相，此事何能二者兼。
冬日十首·其八
作者：田雯
朝代：清
体裁：七言律诗

嘉平之月苦相催，可厌年华衮衮来。晚节于诗高一格，寒天方卯进三杯。瘦躯酷似冬青树，异事频惊瓦釜雷。记得扬州此时候，何郎清兴在官梅。
冬日十首·其六
作者：田雯
朝代：清
体裁：七言律诗

连展黎祁种种精，山妻为我费经营。朝投煖胃门冬饮，暮饷翻匙芋糁羹。准备风霜年老态，郁葱松竹岁寒盟。火炉烘手还僵缩，仆婢层冰赤脚行。
冬日十首·其十
作者：田雯
朝代：清
体裁：七言律诗

乐府新词酒舍边，毡巾驴背称吟肩。半生初返山姜屋，一载重听历下泉。官爵太庳犹可说，文章不进亦徒然。嵩峰万丈黄河曲，他日题诗莫浪传。
冬日十首·其四
作者：田雯
朝代：清
体裁：七言律诗

投扇休逢春梦婆，不须感慨似东坡。名香清磬禅心定，红袖乌丝胜事多。炉内灰堆疑积雪，杯中酒色似新鹅。曳筇曝背柴门外，一味安閒邵子窝。
凤凰亭铁凤
作者：田雯
朝代：清
体裁：五言律诗

凡鸟悲沦落，空亭自古今。何年嵇氏锻，为此接舆吟。箫史寡俦侣，苏门无啸音。思烦欧冶子，移尔峄阳岑。
出郭沿河堤至仁寿宫登高阁回坐道院同蒋郎中茶话
作者：田雯
朝代：清
体裁：古风

曝雪生虚白，野风疏骀荡。欹堰䆗窱入，奔崖诘曲上。马路散幽吟，遥情寄高爽。仙院翠霭分，松籁流清响。其阴有断碣，摩挲结遐想。霄鹤飞复回，紫芝摘还长。危阁探灵閟，理策谢尘坱。羽衣凌虚空，泠泠自来往。东临渤澥宽，西瞩峰峦朗。萝室暂憩瞑，裴回揖石丈。邈焉寡吾俦，逍遥恣欣赏。
出都·其一
作者：田雯
朝代：清
体裁：七言律诗

乞章才上一驴归，西笑燕山望翠微。日下寒峰多黛色，天边苍隼入云飞。十年岁月堂堂去，小草心情种种非。行李萧凉风雪道，呼奴抖擞旧荷衣。
出都·其二
作者：田雯
朝代：清
体裁：七言律诗

十月霜风落木残，还家结束下桑乾。乱书数卷牛腰重，细雨千峰雁阵寒。日数归期过小雪，文移肆骂是微官。故园酒熟河鱼美，准拟亲闱荐岁盘。
出都留别允斌湛子宝诒广陵诸子
作者：田雯
朝代：清
体裁：七言律诗

诗筒歌扇乱纷纷，初上征途已夕曛。十载重沽燕市酒，一帆新挂楚江云。低头手板悲鸡肋，分袂河梁惜雁群。他日郎官湖上望，沅兰湘芷倍思君。
出都留别袁冯两先生
作者：田雯
朝代：清
体裁：七言律诗

廿载程门立雪孤，不才尚许补东隅。心同脉望餐书少，身似眠蚕作茧无。惭愧王通门下士，支离易水酒人徒。从今免乞长安米，摒挡朝衣玉鹿卢。
刘富川殉节诗·其一
作者：田雯
朝代：清
体裁：五言律诗

危语妖芒折，灵旗奋臂呼。舌堪收盗贼，血已碧苍梧。日暗群蛮泣，风寒一剑孤。岩疆诸将吏，曾识杲卿无。
刘富川殉节诗·其二
作者：田雯
朝代：清
体裁：五言律诗

典礼官常备，诗书士气伸。九重昨日诏，洒泪念孤臣。秀实庭前笏，睢阳战后尘。腐儒无寸补，誓死定何人。
初夏郊行
作者：田雯
朝代：清
体裁：七言律诗

酒帘如带受风斜，飞尽柳绵开楝花。浓树翠流前夜雨，远山红束半腰霞。马蹄有碍蝶当路，鸟语不停蜂闹衙。如此风光谁领略，便宜落尽野人家。
初至水关有作·其一
作者：田雯
朝代：清
体裁：古风

贱子苦行役，数载如飘蓬。念旧增感慨，驱驰事不同。税驾水之滨，碧沼凌春风。盘涡浮一鸟，飞飞西复东。竹树夹岸侧，素心将安从。是时正多垒，徒御忧忡忡。束带畏简书，谋臧慎所终。
初至水关有作·其二
作者：田雯
朝代：清
体裁：古风

临风一高唱，流云驻山巅。尘飞野日黄，树密村鸟还。农家趣东作，将耕原上田。大布短辕车，畚锸置其间。檿丝轧轧鸣，社鼓声相连。感此甘所役，节物阅推迁。展坐河梁侧，斜日明远川。
别高镜庭四首·其一
作者：田雯
朝代：清
体裁：五言律诗

解后今何地，招寻野箐边。梅花孤屿外，雪片一灯前。古寺青溪洞，风帆野马川。明朝欲分手，不醉不容眠。
别高镜庭四首·其三
作者：田雯
朝代：清
体裁：五言律诗

闻向成都去，从今美事该。截筒摹酒法，浣水试笺材。邛杖寻常得，乌头十数枚。莫轻白居士，空寄蜀茶来。
别高镜庭四首·其二
作者：田雯
朝代：清
体裁：五言律诗

戎州古名郡，正与尔相宜。千载涪翁后，风流复在兹。春声秦吉了，瑶草五茸皮。不分遨头日，行轩花鸟随。
别高镜庭四首·其四
作者：田雯
朝代：清
体裁：五言律诗

我况但如此，夜郎经二春。瘴乡鬓凋客，书癖眼昏人。北雁无消息，东川有近邻。从今相问讯，莫厌往来频。
北上二首·其一
作者：田雯
朝代：清
体裁：七言律诗

自分渔竿老此身，衣衫抖擞旧征尘。又为渭北江东客，不是清泉白石人。担酒送行辞野叟，借驴持帖与南邻。山妻亦有临岐语，甘让黔娄作隐沦。
北上二首·其二
作者：田雯
朝代：清
体裁：七言律诗

囊书裹药漫登程，车脚劳薪复此行。一貌原知非蔡泽，四愁自昔是张衡。旧时猿鹤休相诮，别后田园便废耕。游子有衣缝密密，慈帏含泪不胜情。
北山黄门招至中顶观莲分夕字
作者：田雯
朝代：清
体裁：古风

雨晴野色佳，纤埃净葛绤。阡眠郊树浓，合沓野烟碧。日午荷气蒸，花房皆半坼。移觞临上风，清馥袭巾帻。细细菰蒲青，漠漠水禽白。沿溪眺平楚，高柳插岸栅。古寺面方塘，空廊虫鼠迹。僧出寻菌还，长镵安废壁。名园五里遥，马蹄不能惜。莎堤跨略彴，蜿蜿一百尺。石栏林影黑，水阁凉阴夕。城雀忽乱鸣，晚堞森旗戟。迟回理归策，山村日脚赤。
北邙山歌
作者：田雯
朝代：清
体裁：古风

黄河之北孟津野，土石砢磥山之下。千年伐尽汉诸陵，可怜故物无石马。温洛东流翻日车，洛神何处烟波斜。行人日暮轘辕道，春风吹落北邙花。
十二连城歌
作者：田雯
朝代：清
体裁：古风

连城城北十二城，村墟草木皆甲兵。旧鬼磨灭三百载，天阴雨湿青燐生。当时靖难戎马作，旌旗斜掩安陵郭。五十万师自南来，方山之麓捲秋箨。燕云黑压金川门，齐黄二子徒纷纷。济上犹传铁太守，白沟空恨李将军。衰柳残阳长河古，鸦阵障天不可数。荞花豆叶争秋风，平芜迸落战场土。
午日
作者：田雯
朝代：清
体裁：七言绝句

安石榴花寂寞开，三闾古庙抱荒台。沌阳渡口停舟处，买得蛮村角黍来。
华不注·其一
作者：田雯
朝代：清
体裁：古风

水汇如凹臼，兹山乃牚拄。一峰矗太清，不与众峰侣。离离螺髻垂，翠绿净可数。雨栉石发细，云裂松髯补。天风吹我来，理策历半坞。蹩躠盘径幽，窈窕奇花吐。企脚筋力微，兀坐思翮举。上界传梵钟，采药探瑶圃。骑鹤伊何人，㗳然闻笑语。
华不注·其二
作者：田雯
朝代：清
体裁：古风

昔闻谪仙人，曾此一振衣。千仞青芙蓉，萧飒扬清辉。赤脚不可寻，烟雨何霏微。御风凌绝顶，猿鹤时相依。上接天汉津，片石见支机。瑶台终杳冥，日斜照灵旗。安得携长镵，去斸黄独肥。散发俯泺川，悠悠素心违。
卖马行与李孝廉
作者：田雯
朝代：清
体裁：古风

李子倜傥多风格，龙媒騕袅拥十匹。身长耳峻大宛种，厮养三年高七尺。锦云崷崒连钱动，肉�萧梢玉花赤。有时射猎骑出游，幽并之野桑乾碛。今者蹀躞燕市东，顾影骄嘶凡马空。惊人欲博千金直，时无伯乐嗟途穷。昨日点兵争市马，驽骀价高騄駬寡。太仆监牧无颜色，大官火印胡为者。安得骑一可敌万，战场驰突材非下。雄姿逸态真权奇，杏鞯宝玦金络垂。天闲沙苑人岂识，岁岁伏枥鸣风悲。伏枥鸣风思汗血，龙厩之侧春草歇。莫使骅骝遭轻贱，郭隗台边瘗死骨。眼中李子真人豪，鸣鞭投笔盘云旓。一朝得意走千里，霜蹄蹴蹋梁楚郊。
南太常园亭歌
作者：田雯
朝代：清
体裁：古风

秋风骑马城西衢，通玄银榜临城隅。石阁屈盘悬凿齿，老槐当门森数株。堂上神鬼冷萧瑟，旃檀吐气凌空虚。赪面老人拄杖出，缠身赤罽拳髭须。指挥奴子揖我入，石栏窈窕花扶疏。铁绠竹戽通地肺，潺湲流水成清渠。木客山魈毛发动，画工真与常人殊。自言泛海驾鳌背，天风吹送来尘区。东穷扶桑西月窟，耻学章句同腐儒。视我辞家乃咫尺，他乡之悲何其愚。时际太平三十载，白环银瓮贡上都。安得昆明罢征战，大夏使者长驰驱。
南行即事
作者：田雯
朝代：清
体裁：五言律诗

黍地材村熟，蝉声树树同。江南几千里，客路逐秋风。野店荒山下，槐花细雨中。简书真可畏，无计驾飞鸿。
南阳武侯草庐
作者：田雯
朝代：清
体裁：五言排律

上宛连长陌，茅堂枕碧岑。遥冈有遗迹，斜日远相寻。趺立碑如笏，锋尖塔似针。藕花红片片，淯水绿沉沉。管乐才堪并，孙曹恨不禁。出师前后表，梁父短长吟。八阵纵横法，三分惨澹心。鼎湖遗诏痛，白帝鬓霜侵。徐庶逃名蚤，谯周仇国深。人亡谁是镜，台废不弹琴。庐在终抛置，行间叹滞淫。七禽渡泸水，五丈泣秋砧。龙去仍疑卧，鸦飞正扑林。蜀桑凋自昔，汉柏老存今。侍从多閒鬼，飞鸣有大禽。空廊怜鼠饿，丛木怪蝉瘖。蟋蟀悬髭上，狐狸语殿阴。刘禅真弱主，陈寿岂知音。泪尽人扶拜，尘婴雨涤襟。苍茫新野路，策马去骎骎。
卢仝别墅
作者：田雯
朝代：清
体裁：七言绝句

赤脚长须蕺荈烟，山临王屋汲清泉。金茎不救相如渴，应访卢仝到玉川。
卢岩瀑布
作者：田雯
朝代：清
体裁：古风

两山忽张匹练垂，欲断不断天风吹。下注涧壑如奔马，山根摇动骇鼓椎。泉石膏肓那可假，须寻佳处结茅舍。为语吾家老游岩，同来观此瀑布者。
卢沟张华旧居
作者：田雯
朝代：清
体裁：七言绝句

水志山经入洛馀，黄埃一路扑巾车。桥边先到张华宅，借读嫏嬛数卷书。
卢沟桥
作者：田雯
朝代：清
体裁：七言律诗

虹蜺千尺野云屯，塞路人行驾短辕。霜下桑乾寒浪小，火烧碣石远山昏。平林叶脱巢禽出，野寺烟深粥鼓喧。闻道张华曾有宅，苇花漠漠满荒村。
卫辉作
作者：田雯
朝代：清
体裁：五言律诗

偶入朝歌里，裴回五月时。曳筇麦田路，冒雨酒家旗。荒草比干墓，斜阳蘧瑗祠。贪游却忘暑，褦襶亦相宜。
历下亭诗
作者：田雯
朝代：清
体裁：古风

历下亭子历山根，七十二泉流到门。垂杨四围锸百本，藻红菱碧波沼翻。筕篖缚窗似圆笠，石子铺地三重轩。夏木绿阴不可唾，鸟语格磔争豗喧。黄鹂颜色绝可爱，哑姹百啭舌莫扪。如与佳客坐风榭，留连夕话清且温。此亭撑支几千载，饱经劫火难具论。杜甫李邕不复作，何人北渚倾罍樽。架壑嵌岩觏今日，苍木怪石凌朝暾。济南名士自不少，上追骚雅才飞鶱。华不注峰立东郭，十里直接韩仓村。更有边许号词桀，摒挡剪纸招吟魂。我思醉眠亭子上，溪光岚影相吐吞。忽忽岁月熟羊胛，移家鹊湖多食言。泺头泉尾寻水派，抽函穷搜郦道元。
又和公旦并示元龙
作者：田雯
朝代：清
体裁：七言律诗

空负元宵好时节，竹竿小巷罢歌筵。疏狂态度萧思话，冷淡心情白乐天。爱数宽杯招饮客，强开笑口入新年。近来作事痴顽甚，镇日昏昏但醉眠。
又答随叔兼寄凫盟先生
作者：田雯
朝代：清
体裁：七言律诗

散吏漫郎痴可怜，长安匏系数经年。正平已少怀中刺，司业频投杖上钱。寒夕群鸦风瑟瑟，空庭老树月娟娟。聪山诗客吟秋水，又在白蘋红蓼边。
友人书来询予卜居所在
作者：田雯
朝代：清
体裁：七言绝句

卜居决意在湖乡，风雨春深底事忙。近得一庐仅容膝，柴门临水两垂杨。
友人送酒
作者：田雯
朝代：清
体裁：七言律诗

蓦地酒官新拜除，陶然三合量无馀。招寻雪鬓齐年友，高阁蝇头细字书。马援岂云真矍铄，嵇康故尔太粗疏。醉来垢痒无聊甚，何日归山自栉梳。
双节诗
作者：田雯
朝代：清
体裁：古风

闽峤理学推曩代，大雅可继宁无人。文章节烈本一辙，识者须别伪与真。延平不作考亭死，语录断烂刍狗陈。盗名取位攫奇货，俗子哆口空狺狺。屠门大嚼恣快意，讵知六籍非荒屯。建安夫子东瓯杰，吾道南矣谁等伦。读书三十六峰下，撑支忠孝名儒醇。吁嗟海邦遘祸乱，慷慨绵谷大义申。况是眉案双魂古，遗书坏壁衔青燐。理学有如先生者，乃可俎豆追先民。不尔黄鹞斗嘴距，如病啽呓摇齞唇。平日吹竽觞已滥，高谭水枢与风轮。凌程轹朱自矜喜，黄口小儿加冠巾。一旦尽露假狐面，鲁鼎赝质何邅迍。乾川纳纳九州远，先生奇节高嶙峋。火续薪传几千载，不将斯道埋荆榛。我一补歌当槐序，雨注檐溜垂天绅。
双莲寺高阁晚眺·其一
作者：田雯
朝代：清
体裁：古风

千叠皖山岚，四围皖江水。白塔与红亭，隐见烟树里。大龙如笠圆，小孤一拳耳。稻雨石谼傍，蘋花枞川尾。渺渺二乔宅，但闻渔唱起。
双莲寺高阁晚眺·其三
作者：田雯
朝代：清
体裁：古风

芙蓉花正开，参差秋水边。众卉叶半脱，窈窕何澄鲜。思招释宝志，采采凌江烟。曳杖狸子峰，行歌自流连。城角乌尾讹，归借僧房眠。
双莲寺高阁晚眺·其二
作者：田雯
朝代：清
体裁：古风

揭袂一长啸，半空鸾鹤吟。元气抱空冥，人代阅古今。寒柳媚江浒，枯荷翻水禽。烟际黄篾舫，岸上斜阳岑。涪翁去千载，松石无赏音。
叠前韵
作者：田雯
朝代：清
体裁：七言律诗

手板閒抛拙宦馀，蹉跎不悔世情疏。少时便读潜夫论，老去终无封禅书。恶梦纷纭应早醒，浮云来往亦全虚。桑枝垂葚榴花放，农父来迎驾犊车。
古意
作者：田雯
朝代：清
体裁：古风

高山何峨峨，河汉衡其上。漫歌行路难，手中九节杖。
古钗叹
作者：田雯
朝代：清
体裁：古风

匣中兰膏乾，古钗泣复歌。将钗入怀袖，一日三摹挲。
句曲移寓张菊人先生宅
作者：田雯
朝代：清
体裁：七言律诗

书束牛腰仆抱琴，劳人二载乍投簪。名场秪自安鸠拙，狂客何须嘲凤吟。暂与稚川作邻舍，将随弘景老山林。三茅冈下桃花水，欲识仙源次第寻。
召试应制
作者：田雯
朝代：清
体裁：五言排律

雉扇红云动，龙池碧液澄。香飘铜鹤篆，花映玉壶冰。朝谒趋鸳鹭，班联列股肱。旗翻朱䍑尾，烟护绮疏棱。谟诰唐虞合，臣邻稷契称。朝曦浮绿字，夜被赐青绫。已见群英富，犹思薄海徵。舜门千载辟，汉诏九霄承。词赋吴都艳，风斤郢匠能。波澜巫峡水，气概臂韝鹰。书喜弹冠上，车看揽辔登。谁甘依井渫，那肯老枢绳。稠叠弓旌出，纷连元凯升。佩摇温室树，劄给剡溪藤。雨露恩方洽，璠玙价倍增。雅醇唯董子，骈丽是徐陵。子舍归方稳，词场力未胜。半年慈母膝，两月水衡丞。园涉存三径，岩栖架百层。荷衣装旧橐，书簏束行幐。夜漏鸡人唱，春山豹雾蒸。丘樊辞薜荔，宫阙倚崚嶒。月尽神珠照，峰青锦瑟冯。众材无贱弃，岂守读书灯。
叶县·其一
作者：田雯
朝代：清
体裁：五言律诗

汉代昆阳地，荒城野水遥。战功推邓禹，仙吏说王乔。庙废鼪鼯出，人稀雉兔骄。澧原频怅望，日暮雨萧萧。
叶县·其二
作者：田雯
朝代：清
体裁：五言律诗

三十六泉湾，残碑在此间。烟迷问津处，草满卧羊山。龙化何年去，凫飞几日还。长途怀古意，临眺不曾閒。
司空园夜坐是日寄家书
作者：田雯
朝代：清
体裁：七言律诗

傍晚园林露坐清，迟眠来日不登程。天边新月肯相照，山上閒云何处行。蝙蝠扑檐飞不定，芭蕉停雨静无声。目昏未敢劳灯火，草草家书急就成。
叹须
作者：田雯
朝代：清
体裁：古风

白须不镊黑须折，晨起看镜增伤悲。白者凋枯如败箨，秋风不扫空垂垂。黑者似漆才一寸，触手辄去无孑遗。笺问天公此何意，答云衰白乃尔宜。龙钟今年四十九，存其黑者将奚为。譬彼皱面一村媪，朱铅涂抺形堪嗤。纵使后生轻前辈，岂媚年少偷染髭。我生憾髭少且短，数根寥落如兔葵。最羡鬇鬡猬毛磔，不异脱颖囊中锥。崔琰虬髯刘琨赤，参军顾盼生雄姿。使君弹筝非凡格，谢安坐上誇桓伊。于思于思我无分，吁嗟两手支空颐。画家为我作小像，黑白各半犹参差。秃鬓苍颜岂福相，红泉绿树非肥痴。京朝大官绝妄想，防人骄态逃鞭笞。夜梦草檄上鞍马，彘肩斗酒安足辞。百战功成爵列土，坐拥翠袖弹朱丝。醒来狂噱遂不睡，城楼柝响生凉飔。如此礧磈须浇泼，摒挡后车寻酒鸱。养生漫假五禽戏，避迹聊作三径资。撚须向天三叹息，此后黑白亦听之。身将隐矣文焉用，有人闭户歌扊扅。
同净因上人茶话
作者：田雯
朝代：清
体裁：七言律诗

雨后萧斋放晚晴，虚岩白动月华生。亭亭独树当门立，故故双乌绕舍鸣。床上堆书供客枕，人家弄笛趁秋清。远公过访消寒夜，来日相邀野寺行。
同木斋梁河方振饮季霖寓斋赋赠
作者：田雯
朝代：清
体裁：古风

锦秋之湖有李子，款段忽来燕市里。不守环堵入承明，舍人一官将老矣。手掷三百青铜钱，肠撑太仓五升米。辛苦日摹官奴帖，十指如椎髀肉死。鼷鼠饮河才满腹，辄嗤凤德衰可耻。岂识支离淡荡人，不随黄鹞矜瓜觜。放眼曾登华不注，无数烟岚生脚底。逆旅担夫色憔悴，清冷怀抱新诗美。此地屠沽旧有徒，传说君来颜色喜。醵金置酒曼歌发，各以百杯浇块垒。还期拄笏西山巅，与汝濯缨裂帛水，我辈清狂乃如此。
同范眉山王在兹游清溪洞二首即次眉山韵·其一
作者：田雯
朝代：清
体裁：七言律诗

选胜偏从獠箐搜，偶来驻马揖浮丘。林深花逐篮舆转，山老云埋洞壑幽。曳杖僧调松下鹤，当风人立水边楼。戎戎南雪清溪曲，乘兴疑同入剡游。
同范眉山王在兹游清溪洞二首即次眉山韵·其二
作者：田雯
朝代：清
体裁：七言律诗

风暖泥融雪半消，经冬木叶未全凋。须停鼓角听山霤，莫以车徒溷野樵。僰鸟羽于溪口浴，梅花须向客巾飘。采风更入前山路，落日轻烟过短桥。
同袁杜少游张氏园亭
作者：田雯
朝代：清
体裁：古风

百本枳枥十围大，城内空阔如城外。小园沙堑柴缚门，巷口鸭栅水为界。下马穿云衣襋重，沿池曳杖禽鱼怪。芭蕉当户叶似帘，蔷薇引蔓壁如疥。远叠翠嶂石千棱，横截奔流泉一派。莓苔平铺柔可坐，藤萝高架午不晒。阴崖蝌籀疑颉书，假山螺髻遭米拜。桥边行酒细腰鼓，竹里充厨银鱼鲙。我辈不妨恣狂吟，向火旗亭景清快。好待西风秋雁斜，再来摊饭听松籁。
同郭广文登千佛山·其一
作者：田雯
朝代：清
体裁：古风

出郭二里馀，雨晴叠嶂晓。杖策只缓行，不知入林杪。䆗窱松磴细，披剪石栈杳。振衣最高峰，送目皆可了。人家万柳阴，湖面一镜小。鹊华争峭拔，众峰凌天表。佛阁嵌虚岩，藓径穿丛筱。谷口净无云，偃仰看飞鸟。
同郭广文登千佛山·其二
作者：田雯
朝代：清
体裁：古风

孤亭缚山腹，中有一指泉。沦漪下奔崖，远注如长川。斜日风萧瑟，返景何澄鲜。松篁响回溪，泠泠拊清弦。泺源尽洑流，兹水乃岩巅。老衲揖客入，松箘浮厨烟。檐花袭巾帻，幽禽鸣我前。
同陈学士论诗二首·其一
作者：田雯
朝代：清
体裁：七言绝句

韩有南山杜北征，江河万古各纵横。不闻山谷分工拙，读者何曾得定评。
同陈学士论诗二首·其二
作者：田雯
朝代：清
体裁：七言绝句

剑南万丈光铓在，坡老堂堂妙入神。可笑蚍蝣撼大树，少陵不敢薄今人。
同韩生话旧·其一
作者：田雯
朝代：清
体裁：七言律诗

支离老友怅天涯，剥啄忽停双犊车。梦绕故园春草色，人来燕市酒徒家。笛声断续吹杨柳，雨态空濛湿杏花。久坐与君谈往事，一堆蜡泪月西斜。
同韩生话旧·其二
作者：田雯
朝代：清
体裁：七言律诗

伤心时节逢寒食，襆被萧条对故人。看汝樽前双鬓雪，笑予面上十年尘。非缘禁火官原冷，每叹无鱼客更贫。烂醉高歌莫轻别，杏花初放柳条新。
吕铁翁惠方舄
作者：田雯
朝代：清
体裁：七言绝句

经秋病卧掩岩荆，门外何曾半步行。可怪铁翁太多事，一双解脱与田生。
听毛会侯弹琴
作者：田雯
朝代：清
体裁：古风

儒林丈人毛公者，世上但赏幼妇辞。不识雅音在腕底，搬弄十指弹朱丝。蜗牛庐小天宇空，黑鸦三五红霞垂。公停马挝帣袍袖，涧泉奔落松风吹。十三徽老蛇蝮古，领略宫徵生新奇。水仙操响第二段，天女花散神珠驰。山林杳冥海水立，成连下驾斑文狸。我面摒挡十年土，鼻垩浪斲无不为。笙竽筝管琵琶笛，两耳一旦湔洗之。奴子烧铛供茗事，轩辕石鼎来吟诗。城角残日如没鹘，风雨摇树鸣旌旗。索我作歌学东野，何苦听此寒虫悲。
听郓城樊生花坡弹琵琶时秋八月·其一
作者：田雯
朝代：清
体裁：七言绝句

淫哇凡响满城传，洛下声名总可怜。何似樊生才伎绝，风流揭调四条弦。
听郓城樊生花坡弹琵琶时秋八月·其三
作者：田雯
朝代：清
体裁：七言绝句

秋风逐队拨檀槽，乐府流传索价高。毕竟教坊谁第一，大家齐演郁轮袍。
听郓城樊生花坡弹琵琶时秋八月·其二
作者：田雯
朝代：清
体裁：七言绝句

五岳填胸意不平，逢场游戏谱新声。琵琶直作渔阳鼓，知尔前身是襧衡。
听郓城樊生花坡弹琵琶时秋八月·其四
作者：田雯
朝代：清
体裁：七言绝句

老来懒慢诗篇少，病后心情酒量差。一事腐儒真得意，垂帘煮茗听琵琶。
呼天行
作者：田雯
朝代：清
体裁：古风

龟兆坼，蟹螺高。悬崖百尺屋宇牢，八口安堵无飘飖。其雨淫淫，河水滔滔，田庐汨没将焉逃。倏倏者鱼乌鹊巢，哭声一路干云霄。母未饭，儿索乳。黄口呱呱，不如掷之东流，适彼乐土。雏逝川，媪投渊。贾船坎坎鸣鼍鼓，白榆白榆呼苍天。
和刘木斋饮酒
作者：田雯
朝代：清
体裁：古风

雪涞未足尝，易酒争置醵。茫茫寡正味，清浊理多误。乾辣不谐俗，蜜甜丧厥素。究无荷锸埋，但遭生瘿怒。自有真一法，酿之得深趣。髯刘青州人，从事逢其故。爱饮半蕉叶，妙理颇冥悟。十斛压官囊，三日糟床注。香活拨洼樽，乳清泻瓦具。滑稽腹如壶，属车恶客赴。自惭督邮鄙，还诮晏婴御。相期醉为乡，曲生漫相妒。
和惠元龙寄目存诗用红豆斋韵·其一
作者：田雯
朝代：清
体裁：七言绝句

依稀月观与风亭，窈窕花栏又纸屏。湖上诗僧清兴好，坐看七十二峰青。
和惠元龙寄目存诗用红豆斋韵·其三
作者：田雯
朝代：清
体裁：七言绝句

山姜僧舍㟙峰东，为画新图行脚同。酒注瓦盆宽似海，杖挑破衲曲如弓。
和惠元龙寄目存诗用红豆斋韵·其二
作者：田雯
朝代：清
体裁：七言绝句

野日山光拥寺门，书签画粉竹房存。他年再入江南路，访尔橙黄橘绿村。
和惠元龙寄目存诗用红豆斋韵·其四
作者：田雯
朝代：清
体裁：七言绝句

青山白社野情多，有日东禅著屐过。得遇远公成一笑，溪边相送又如何。
和杨龟山此日不再得
作者：田雯
朝代：清
体裁：古风

此日不冉得，抱道学庚桑。培风无夭阏，万里何苍茫。龙见与雷声，泰定发天光。凛若冬涉川，向荣复春阳。勿谓大隗迷，凿枘划圆方。入世扫蓬心，疑义晰毫芒。江海王百谷，善下斯足臧。神全兼天游，坠车亦无戕。平生慕斲轮，所得但秕糠。自求寡尤悔，岂知壑泽藏。竹梧高百尺，兰虈擅孤芳。筦嗃而剑吷，舌柔而齿刚。可知木雁间，处之心旁皇。大雅犹可作，汲古乐绠长。欧冶�湛卢，騄駬驰康庄。发啸风林中，斑斑虎豹章。安肯逐群儿，觜距夸专场。蛮触徒纷纷，鞭后如牧羊。天地一橐籥，鱼筌辄已忘。栩栩动眉鼻，腹实骨能彊。辟彼泛沧海，宜先理舟航。更如植嘉树，培根枝易长。读易探妙旨，消息间存亡。尘婴费晷景，跳丸良可伤。订顽更砭愚，志在希狷狂。
咏古
作者：田雯
朝代：清
体裁：七言绝句

谁教玉体两横陈，粉黛香消马上尘。刘项看来称敌手，虞夫人后戚夫人。
咏古五首效李西厓体·其一
作者：田雯
朝代：清
体裁：古风

女兄媭，涕泪垂。曰弟曰弟无太痴，好修姱节空尔为。佞臣百椒兰，小人一张仪，入宫遭妒蛾眉悲。宁甘宁武愚，勿学史鱼直，事已如此将安之。江上有宅可安栖，园中有葵可乐饥。侘傺郁邑弟来思，盲风怪雨叫姊归。女兄媭，涕泪垂。
咏古五首效李西厓体·其三
作者：田雯
朝代：清
体裁：古风

读书声，在邻舍。阿弟来，立篱下。尔其听之暗诵者，问事不休贾长头。淹贯六经恣冥搜，倜傥大节无匹俦。为通儒，称经师。女兄教，五岁时。
咏古五首效李西厓体·其二
作者：田雯
朝代：清
体裁：古风

霍霍鼓刀轵井里，一上韩庭韩傀死。市人不识烈士谁，自屠出肠无面皮。何来一巾帼，长裙双鬓绿。大呼天者三，绕市吞声哭。丈夫重意气，性命鸿毛轻。妾在何足惜，忍使吾弟没令名。死政旁，女兄嫈。
咏古五首效李西厓体·其五
作者：田雯
朝代：清
体裁：古风

旌旗云拥金川门，江沉铁锁白日昏。帷幄奇谋冠佐命，桑门上首何须论。出家鲜有终，薙发仍披缁。一朝归里闬，女兄羞见之。弟再拜，汗浃背。王宾来，遭诟谇。配享祖庙事有无，报功渎礼胡为乎。未知佛国优昙钵，何似天家金唾盂，噫嘻姚家女兄真丈夫。
咏古五首效李西厓体·其四
作者：田雯
朝代：清
体裁：古风

进姊粥，燎弟须。少小同乳今俱老，堂上对泣声乌乌。弟曰姊疾何时瘳，姊曰弟须良可惜。崦嵫短景时已失，虽欲长进此粥无多日。吁嗟乎，绩有女兄兄事之，何人曾读鹡鸰诗。
咏古四首效西厓体 其一 画壁
作者：田雯
朝代：清
体裁：古风

一画壁，伶人惊，再画壁，伶人笑。摒挡汝辈莫颠夸，偶尔阑入宫商调。吁嗟乎，诗名千载落人间，惜少旗亭一小鬟。
咏古四首效西厓体 其三 廓落带
作者：田雯
朝代：清
体裁：古风

廓落带，腰下垂。赐公干，工文辞。太子一朝借带去，贱者之手尊不御。答书藻采真绝伦，何妨平视甄夫人。
咏古四首效西厓体 其二 牛渚
作者：田雯
朝代：清
体裁：古风

采石江上一虎吟，长吟短吟江水深。牛渚浦，秋镫夜。估客船，舣其下。咏史临汝郎，汎月谢镇西。江鼍鼓鬣风凄凄，温峤当年曾然犀。
咏古四首效西厓体 其四 雕龙
作者：田雯
朝代：清
体裁：古风

雕龙成，五十篇。驺奭辈，多堪怜。云锦张，立车下。步兵尉，非鬻者。佛子拂拭文章尘，定林慧地作禅人。少小时，梦尼父。区区沈尚书，何须邀一顾。
咏史·其一
作者：田雯
朝代：清
体裁：七言律诗

忽迁豪杰实关中，汉使星占迥不同。一自节旄飞瘴雨，长教雕鹗卷蛮风。山川战后多新鬼，杼柚呼来赋大东。羽卫材官身手健，莫辞辛苦早从戎。
咏史·其一
作者：田雯
朝代：清
体裁：古风

木罂方渡军，辨士奉燕书。井陉拔赵帜，下城五十馀。可惜成安君，不用李左车。白马蜚狐间，壁垒争驰驱。引兵东击齐，肯让一腐儒。郦生固遭烹，未央复何如。
咏史·其一
作者：田雯
朝代：清
体裁：七言律诗

老子山前水北流，白洋东畔划双沟。连宵地轴冯风动，半夜天吴咽鼓游。术善累丸终是险，人同筑室岂无谋。从前秪有陈登陋，何用书生抱杞忧。
咏史·其七
作者：田雯
朝代：清
体裁：古风

汪汪千顷波，是为牛医儿。一时荀与陈，奖藉有美辞。李固少好学，负笈远从师。坛席召樊英，谤毁辄交施。可否夷惠间，君子之所宜。峣皦易缺污，盛名奚以为。黄琼拜议郎，何似东冈陂。
咏史·其三
作者：田雯
朝代：清
体裁：七言律诗

亡羊思补岂途穷，辛苦多年鬼物攻。铁壁那容穿一穴，柳梢几处挂千虹。秋生白露苍葭外，泪洒渔庄蟹舍中。烂额焦头多上客，愁闻中泽有哀鸿。
咏史·其三
作者：田雯
朝代：清
体裁：古风

四皓羽翼成，如意乃鸩毒。诸吕南北军，几使汉祚覆。快哉朱虚侯，非种锄产禄。代王西让三，宋昌参乘毂。胡为太尉勃，请间行趢趗。未知安刘功，前后究奚属。
咏史·其三
作者：田雯
朝代：清
体裁：七言律诗

官津斜日大旗明，幕帖传宣又点兵。壁垒几人推上将，干戈万里老书生。尘飞紫塞风偏疾，天泻黄河势不平。强项朱云焚谏草，当年折槛亦虚名。
咏史·其九
作者：田雯
朝代：清
体裁：古风

鬻官开西园，入钱各有差。崔烈本名士，皇皇问其儿。在昔孝文帝，晁错为此词。充斥武功爵，纷纷元狩时。弘羊置平准，入粟实京师。
咏史·其二
作者：田雯
朝代：清
体裁：七言律诗

夷陵漠漠战云黄，露布初传入建章。花队元戎喧鼓角，月明父老哭潇湘。蜀川使节思严武，汉室前筹仗子房。诏下蔡人吾赤子，将军禽贼只禽王。
咏史·其二
作者：田雯
朝代：清
体裁：古风

张仓定章程，叔孙起绵蕞。封爵盟誓词，丹书藏石室。诸王吴芮存，列侯恩泽竭。开国六七年，功臣递灭绝。谁谓三尺剑，规模本宏达。
咏史·其二
作者：田雯
朝代：清
体裁：七言律诗

秋风吹送浪花肥，使者司空立落晖。璧马久藏何处用，支祁窃笑昔人非。钱王劲弩千夫辟，嬴氏长城万里围。东下庙湾连大海，淮骄不肯汇黄归。
咏史·其五
作者：田雯
朝代：清
体裁：七言律诗

汉代曾言云梦游，韩彭一旦未央收。夜郎栈雨盘江细，乌石榕花猎马秋。戍伍丁男冲瘴疠，村原寡妇罢诛求。群公自有匡时策，民瘼何须暗泪流。
咏史·其五
作者：田雯
朝代：清
体裁：古风

班彪真通儒，两劝归汉纪。儿固与女昭，千秋称良史。宾客典文章，乃为窦宪死。火德赤伏符，名谶四七起。国师诚自误，亦是刘向子。
咏史·其八
作者：田雯
朝代：清
体裁：古风

盛名世所嫉，曹节起衅端。独有垫巾人，不受异患干。张俭为亡命，投止生波澜。何如自剪发，身居林虑山。缅怀昔战国，拥彗以盘桓。卒成坑儒祸，为之发长叹。梁砀同佣隶，屏迹申屠蟠。
咏史·其六
作者：田雯
朝代：清
体裁：古风

关西杨夫子，大节实峥嵘。如何触邓骘，嗟哉夕阳亭。缅彼哀帝时，王嘉同此情。
咏史·其六
作者：田雯
朝代：清
体裁：七言律诗

宾客文章京雒稀，梦魂苦忆故山薇。青门酾酒辞金马，红药题诗试铁衣。颇牧用兵本无敌，萧曹定计未全非。杯前却话愁何在，报到铜崖已解围。
咏史·其十
作者：田雯
朝代：清
体裁：古风

钟鼓鸣雒阳，芒阪如鸿毛。英雄据河朔，旌旗风萧萧。按剑乃何人，侧目叱其曹。天下多健者，岂惟董公豪。悬节上东门，长揖横佩刀。
咏史·其十一
作者：田雯
朝代：清
体裁：古风

汉中羽檄驰，饮博且优游。费袆真才杰，况兼琬允流。本根既寖衰，未雨失绸缪。蜀人苦用兵，仇国伤谯周。
咏史·其十七
作者：田雯
朝代：清
体裁：古风

此辈束高阁，庾翼称知人。岩穴辞徵辟，虚誉托隐沦。咄咄书空日，郁塞何由伸。北伐罹墋黩，苍生不可论。可笑深源出，神州终陆沉。开闭达空函，管葛固其伦。
咏史·其十三
作者：田雯
朝代：清
体裁：古风

侍子在内地，元海隽异姿。隋陆无武功，绛灌寡文辞。西域树机能，都护凉州师。五部多豪杰，洛阳一健儿。
咏史·其十二
作者：田雯
朝代：清
体裁：古风

陆抗荆州牧，江左才不群。其子善文辞，乃有机与云。嗟哉华亭鹤，无殊上蔡门。射蛟周鲂儿，誓死真将军。
咏史·其十五
作者：田雯
朝代：清
体裁：古风

王衍自清流，狡黠营三窟。石勒兵一至，排墙空乞活。江左耻偏安，新亭长叹息。银研柘枝弓，记忆犹恍惚。青衣行酒人，传宣不曾识。
咏史·其十六
作者：田雯
朝代：清
体裁：古风

咿喔鸡夜啼，起舞声清越。祖生先着鞭，中流复击楫。习勚运瓴甋，此志弥激烈。典午政寖衰，诸贤肠内热。
咏史·其十四
作者：田雯
朝代：清
体裁：古风

卖李钻其核，持筹笑王戎。奖拔三语掾，寥寥将无同。狗尾貂可续，钱神孔能通。城门铜橐驼，会见荆棘中。
咏史·其四
作者：田雯
朝代：清
体裁：七言律诗

串场一望水衡催，雨雪霏霏几度来。鱼价久知盐渎贱，茭花愁向白驹开。注金注瓦谁为巧，功狗功人总是才。约束波臣书上考，何须冰炭苦相猜。
咏史·其四
作者：田雯
朝代：清
体裁：古风

春秋讥世卿，封侯何太频。魏相屡上疏，用意良苦辛。徐福受恩泽，上客复何论。原来光妻显，不欲全功臣。
咏史·其四
作者：田雯
朝代：清
体裁：七言律诗

细柳营前羽檄频，逍遥河上是何人。功侔马援边陲柱，死作睢阳战地尘。问夜至尊忧水旱，交章元老荐沉沦。绸缪桑土非无计，恩泽由来重徙薪。
哑泉
作者：田雯
朝代：清
体裁：七言绝句

一窦沄沄碧沼连，直从石壁弄潺湲。世情不欲多饶舌，拚得山腰饮哑泉。
唐县
作者：田雯
朝代：清
体裁：七言绝句

野草连天楚岭明，远看泌水石梁横。一行仆吏如飞鸟，冒雨冲风到谢城。
喜吴野人至
作者：田雯
朝代：清
体裁：七言绝句

甓社湖头莲叶津，轻鸥柔橹水粼粼。白髭拄杖斜阳下，知是诗人吴野人。
喜晤叶井叔·其一
作者：田雯
朝代：清
体裁：七言律诗

故人解后手重携，胜地登临共杖藜。雪霁大江看赤壁，梅开古寺访寒溪。词场好事皮偕陆，酒客生涯阮与嵇。别后诗篇校多寡，让君卷帙楚山齐。
喜晤叶井叔·其二
作者：田雯
朝代：清
体裁：七言律诗

临皋亭畔结寒庐，旧态狂奴病接舆。绣被迹陈潮落后，款冬花放雪残馀。山青可买同招隐，头白堪怜蚤著书。原宪虽贫且高卧，笑他杜甫惯骑驴。
喜舍弟入翰林
作者：田雯
朝代：清
体裁：古风

此事亦平常，讵意我无分。缅昔甲辰春，妄儗云霄近。大缪竟不然，才薄天所靳。降心作选人，待绾百里印。俄焉丁未夏，失路谁复问。改署舍人衔，身以异途进。例充书记佣，可怜食馀馂。操笔随掾吏，贱弃犹土粪。尺懦寡寸勇，三鼓终莫振。阅历六七载，中逢月四闰。一二同年友，东观标才俊。自誇文章伯，气粗言语紊。往往遭诟詈，泪下辄暗抆。乃知翰林贵，如墙高尺仞。君今为此官，胜于理大郡。与君本一身，胸臆释懑愤。努力崇令德，读书事尧舜。
四月八日·其一
作者：田雯
朝代：清
体裁：七言绝句

却忘今日佛生日，供奉清斋不敢停。手自焚香童扫地，一枝婪尾插窑瓶。
四月八日·其二
作者：田雯
朝代：清
体裁：七言绝句

数声清磬佛排衙，奇事明朝向客誇。帘外双来新燕子，窗间三放晚兰花。
四月同晴峰方山游西山晚宿黄中丞山庄·其一
作者：田雯
朝代：清
体裁：古风

纳纳西郭路，羃羃西岭烟。众峰不可数，高下来我前。主人能爱客，十日山中眠。暮宿桑乾村，晓蹑翠微巅。幽意兹能惬，淹留未拟还。
四月同晴峰方山游西山晚宿黄中丞山庄·其三
作者：田雯
朝代：清
体裁：古风

山行十馀里，山势抱平冈。寺路多诘屈，溪树总苍茫。累累何王陵，石马己全荒。踟蹰百感集，哀湍激清商。摘花插帽侧，勿使心神伤。
四月同晴峰方山游西山晚宿黄中丞山庄·其二
作者：田雯
朝代：清
体裁：古风

杖策历山椒，云迎嘉木稠。马行欹路缓，雨过如凉秋。林端出午钟，鸟道招提幽。石磴回松杪，修竹覆泉流。我爱退谷深，真隐复何求。安得结茅字，散发坐林丘。
四月同晴峰方山游西山晚宿黄中丞山庄·其四
作者：田雯
朝代：清
体裁：古风

来青开重轩，閒云多横陈。夕光生返照，一抹入城闉。野风断旌旗，牛羊下荒墩。林缺月光吐，欲归复逡巡。遥识新丰树，还想武陵津。何时续胜游，山高水粼粼。
回大梁偶至城南佛寺
作者：田雯
朝代：清
体裁：七言绝句

一上繁台雨乍晴，吹台西畔野花明。禅关两地垂杨下，不断钟声又磬声。
回至八里庄
作者：田雯
朝代：清
体裁：五言律诗

林深人不见，谷口鸟同归。回望村西路，岩花高下飞。何时青竹杖，还访钓鱼矶。暮雨投空寺，山僧莫掩扉。
在都十年未尝酿酒顷老仆自乡送曲饼至遂成两罂既熟颇美歌以纪之
作者：田雯
朝代：清
体裁：古风

腐儒粗粝无不可，杯中之物偏精详。百钱一斗来都市，钳喉撑腹难禁当。青州平原两不恶，吾土信美无低昂。罗家妙酝错著水，流酥不数鹅子黄。远如鲋鱼索枯肆，监河何能副所望。鸱�滑稽挂坏壁，蓝尾雕搜鸣枯肠。曲车忽饷十裂饼，赤脚老仆潜携将。酿黍两斛贮双瓮，活活如乳生清香。一泻瓶盆夜方午，寒声滴沥闻压囊。聒眠走看糟丘注，箕踞起舞心飞扬。户外北风撼秃树，檐乌不叫啄瓦霜。急洗破觥就灯火，缩如冻龟僮手僵。坐读汉书饮无算，酣歌叠鼓挝渔阳。屋角老梅花将发，垂垂铁干三尺长。古人爱酒矜名饮，枕曲荷锸何佯狂。鸡鸣喔咿天欲曙，陶然直入无功乡。
城西书所见
作者：田雯
朝代：清
体裁：七言律诗

维摩小院抱长堤，凹凸花通宛转溪。旧柳腰随新柳舞，雏莺古学老莺啼。山光罨霭青能了，菜甲蒙茸绿渐齐。孤负遨头过上已，吟鞭今日踏香泥。
城西人家园亭六首·其一
作者：田雯
朝代：清
体裁：七言绝句

园林十亩百花宜，芍药回廊竹短篱。不似吾园惟种菜，晚菘早韭野凫葵。
城西人家园亭六首·其三
作者：田雯
朝代：清
体裁：七言绝句

龟榼鸱�自咏觞，轮蹄城市岂相当。人生受用村间住，不但花香土气香。
城西人家园亭六首·其二
作者：田雯
朝代：清
体裁：七言绝句

压墙平仲君迁树，夹路辛夷黑丑花。数对蘧蘧飞梦蝶，一池阁阁叫官蛙。
城西人家园亭六首·其五
作者：田雯
朝代：清
体裁：七言绝句

残山剩水足留连，自昔曾名小辋川。不合王维裴迪死，诗人零落一千年。
城西人家园亭六首·其六
作者：田雯
朝代：清
体裁：七言绝句

梓泽兰亭往事空，无端感慨立花丛。洛阳重补名园记，第一休誇富郑公。
城西人家园亭六首·其四
作者：田雯
朝代：清
体裁：七言绝句

牧竖村翁晓事难，等閒草木作奇观。小犍夕系槐阴下，可笑齐呼黑牡丹。
城西溪上
作者：田雯
朝代：清
体裁：五言排律

翠微峰未远，蔽亏怅林木。况复空濛雨，冥烟散川谷。撰杖沿回溪，时时纵游目。篱欹枣花繁，鸠鸣桑椹熟。残笱遗废堰，杂蔓垂平屋。前圃桔槔音，惊起水立鹄。野老坐井栏，牧童挽耕犊。地僻风自閒，无人驻车毂。因之思濯缨，高歌沧浪曲。
城西溪上
作者：田雯
朝代：清
体裁：古风

郭外风光好，偶然骑马来。最宜溪水涨，相映野花开。一路莺同蝶，千株柳间槐。西山望不见，行转小桥隈。
城西溪上·其一
作者：田雯
朝代：清
体裁：七言绝句

山脚泓澄丁字斜，跳珠波动亚枝花。烟中直似江南景，只少舲声轧轧鸦。
城西溪上·其二
作者：田雯
朝代：清
体裁：七言绝句

春水泱泱鸭头绿，桃花树树胭脂红。岸声高唱乌盐角，沙阵斜飞白勃公。
壬午纪恩四首·其一
作者：田雯
朝代：清
体裁：七言律诗

自甘沉寂山中老，诏下偏怜虮虱臣。李渤退閒称隐客，韩翃名姓冒诗人。风飘雪叶朝衫重，笺擘吴绫御墨新。行在史官劳记注，敦牂黍臛小阳春。
壬午纪恩四首·其三
作者：田雯
朝代：清
体裁：七言律诗

气紫何须关尹识，衣黄传是圣人来。龙䍐斜立长河口，豹尾平分鹿角隈。伊吕公卿张毳幕，班扬侍从尽髦才。款冬花放戎戎雪，初自宫门下直回。
壬午纪恩四首·其二
作者：田雯
朝代：清
体裁：七言律诗

寒绿茅堂如笠大，高悬三字以三峰。元和体格惊新样，天水规模迈旧踪。捧出巷喧希代宝，诠来义取后彫松。一条下署冰衔在，赤篆盘挐抱六龙。
壬午纪恩四首·其四
作者：田雯
朝代：清
体裁：七言律诗

三叉路口烘村火，八里庄西送驾还。野鸟数鸣如恋主，蹇驴一跨好归山。冯唐年纪垂垂老，袁豹才名渐渐删。桑落满壶书满榻，菌巢从此户常关。
壬子分闱即事
作者：田雯
朝代：清
体裁：五言排律

京兆承恩重，词臣拜诏来。宫花迎宝幄，钧乐佐霞杯。玉勒香尘动，珠旗日影回。帘帏分锁院，灯火映高槐。乙夜青藜合，长天水镜开。五经参博士，十驾擢英才。鹰隼随风下，璠玙入手裁。旁求收竹箭，剪拂走龙媒。冰鉴欧阳陋，春鞭祖逖催。敢忘辛苦地，盛典喜趋陪。
夏日十首·其一
作者：田雯
朝代：清
体裁：七言律诗

罢官博得一身閒，结屋藏书有数间。键户高眠容啸傲，逢人作意学疏顽。桑枝麦穗天将热，渭北江东客乍还。绣佛长斋经半载，风尘一事不相关。
夏日十首·其七
作者：田雯
朝代：清
体裁：七言律诗

不是途穷何用哭，其如心冷已成灰。鸠能呼雨休言拙，蛙尽为官岂乏才。水面田田荷叶绿，墙头纂纂枣花开。愁人节序频惊眼，河朔今年罢举杯。
夏日十首·其三
作者：田雯
朝代：清
体裁：七言律诗

让人巧擅棘端猴，下泽乘车访旧游。枉自通医难疗病，只缘识字转多愁。归与未肯荒三径，隐矣何须画两牛。莫以数奇嗟李广，醉乡无日不封侯。
夏日十首·其九
作者：田雯
朝代：清
体裁：七言律诗

环堵萧然竹数竿，披襟摇膝足盘桓。雨多避漏移书架，鸟噪呼奴守药栏。浪得虚名休自悔，装成新卷寄谁看。水曹郎是诗人例，却怪当年作外官。
夏日十首·其二
作者：田雯
朝代：清
体裁：七言律诗

冰簟松床兴不违，葛巾野服欲忘机。黄鹂频请窥园去，赤脚扶行赛社归。著雨榴花还自吐，出巢雏燕也高飞。从前应悔传闻误，种竹何如食肉肥。
夏日十首·其五
作者：田雯
朝代：清
体裁：七言律诗

落花片片水粼粼，羞向溪头再问津。缄口但容常说鬼，无钱那复得通神。输赢须算棋全局，醒醉才分酒数巡。试问披裘当五月，支离淡荡是何人。
夏日十首·其八
作者：田雯
朝代：清
体裁：七言律诗

据梧运甓待何如，从此安禅卧旧庐。不作呜呜矜醉态，那须咄咄向空书。弥明有句能惊客，鲍老当筵惯笑予。一事差堪鸣得意，山姜花放满庭除。
夏日十首·其六
作者：田雯
朝代：清
体裁：七言律诗

八尺风漪一觉眠，桐阴覆院北窗前。身同野鹤存癯骨，老似黄杨厄闰年。酒美便思招快友，诗狂直欲上青天。也知礧磈难消得，打叠心情故放颠。
夏日十首·其十
作者：田雯
朝代：清
体裁：七言律诗

村路花开一水香，黄瓜紫李摘堪尝。把诗过日无来客，纵饮倾瓶有索郎。失箸几番惊霹雳，濯缨恰好唱沧浪。陶然且寄田家乐，犁雨锄云底事忙。
夏日十首·其四
作者：田雯
朝代：清
体裁：七言律诗

屯氏河渠小巷隈，衡门反锁遍荒苔。种瓜课仆浇畦去，打麦登场拄杖来。未解终南寻捷径，敢云季女少良媒。殷勤天语询名姓，圣主何尝弃不才。
夏日杂诗·其一
作者：田雯
朝代：清
体裁：古风

儒说凿户牖，六籍罹多秦。炙背倚糟粕，哆口生轮囷。奥窔阐洙泗，高论追前民。班扬马郑徒，文章诋疵醇。借问灰烬馀，何从识劳薪。空作井蛙喜，大海无涯津。
夏日杂诗·其七
作者：田雯
朝代：清
体裁：古风

伊优乃何为，肮脏亦未敢。蜗牛庐一牖，细若窥天管。曲肘次山羞，折腰元亮免。无才见事迟，逃名善用短。学仙读道书，说鬼供茗碗。狂疾每复作，安得遇和扁。
夏日杂诗·其三
作者：田雯
朝代：清
体裁：古风

钧乐黄钟鸣，调非牛铎比。杜韩盛元音，天外凤皇髓。俎豆苏与黄，剑南信嫭美。江河万古流，谤伤群儿鄙。我得爨材琴，清弦弄不巳。雅操弹履霜，净洗筝笛耳。
夏日杂诗·其二
作者：田雯
朝代：清
体裁：古风

腹容数百人，睨世尽鼠肝。摩垒阵堂堂，掉臂寻古驩。混茫入纮罝，猎道良独难。三枭败摴局，九虎守天关。寸勇未可贾，尺儒巳蹒跚。毕生才一炊，凉燠嗟跳丸。
夏日杂诗·其五
作者：田雯
朝代：清
体裁：古风

有客臂鹰来，大笑儒生腐。坐床索酒尝，袒衣鸲鹆舞。拍张前致词，独行太踽踽。其首如飞蓬，墙下饭五羖。人皆食荠甘，胡为耽荼苦。烦胸为浇泼，唱予且和汝。
夏日杂诗·其八
作者：田雯
朝代：清
体裁：古风

夜梦同卜式，慷慨去输边。各以十万赀，爵位相蝉连。谏议大夫尊，富民侯亦贤。醒时辄自笑，空橐无一钱。晁错首上书，其说至今传。汉代西园例，徒为贫者怜。
夏日杂诗·其六
作者：田雯
朝代：清
体裁：古风

我须但数茎，䰐鬖苦不长。安得磔猬毛，凌风森开张。白袷啸松下，掀捋清且扬。坐客似桓伊，吹笛泪沾裳。面色紫石棱，牵黄臂老苍。出关冲风雪，射虎南山阳。
夏日杂诗·其四
作者：田雯
朝代：清
体裁：古风

键户寡车辙，屋角鸣毕逋。晨夕窘炊玉，龟肠转呜呜。支颐怀曩哲，跫然来座隅。斑斑牙须雄，文采如于菟。寤寐情莫惬，垢痒思爬梳。面骨瘦峥嵘，览镜空嗟吁。京朝富贵人，肥白如瓠壶。
夏日雨夕同纪职方孟起饮张农部晴峰园亭
作者：田雯
朝代：清
体裁：古风

青嶂罗鲜云，游氛冒夕雾。苔长屐齿滑，冲泥托幽趣。高馆何萧疏，筱石纷无数。佳人渚屿间，琴樽倚嘉树。所得良自然，豁达少瞻顾。脱我乌角巾，小酌花深处。移席趁晚凉，听笛纵逸步。山风自西来，吹下藤萝雨。阶沬漾清渠，茗香饮花露。须臾晦色开，海月渐遥吐。安弦操猗兰，流连届薄暮。
夜郎城
作者：田雯
朝代：清
体裁：七言绝句

拚得新篇诗百首，消来村市酒千觞。漫言鬼国无人到，李白何曾不夜郎。
大佛寺
作者：田雯
朝代：清
体裁：五言律诗

歇马城西寺，空林野鸟呼。万峰围阁小，一径立僧孤。雪没萧梁碣，灯悬象罔珠。侍中遗像在，香火护龙符。
大佛寺
作者：田雯
朝代：清
体裁：七言律诗

背郭招提隐翠微，尘沙一气四山围。凋杨叶白寒鸦集，衰草云黄野雉飞。原上土封何代碣，岩间雪闭老僧扉。欲寻支遁幽栖地，系马霜林向落晖。
大佛寺后山亭
作者：田雯
朝代：清
体裁：七言律诗

古洞寒花佛阁阴，朔风雁阵此登临。小亭怪石如人立，坏道哀湍动客吟。石马诸陵山色老，竹梧旧苑雪痕深。宝衣化去僧头白，向夕钟声动梵林。
大佛寺逢日者
作者：田雯
朝代：清
体裁：七言绝句

老来休咎只由天，日日高歌又醉眠。本命已过馀二岁，不须更算小行年。
大梁怀古示侯进士明·其一
作者：田雯
朝代：清
体裁：七言律诗

鸣蛙官柳汴城阿，褦襶巾车踏绿莎。平野千村连广武，长堤一线束黄河。牛羊夕下鸿沟界，风雨遥闻麦秀歌。行处登临拾瑶草，吹台西畔野花多。
大梁怀古示侯进士明·其二
作者：田雯
朝代：清
体裁：七言律诗

陈迹依然古渡旁，汴宫离黍断人肠。信陵空想魏无忌，博浪徒劳张子房。雨后落花沾马足，风来夏木啭莺簧。侯家人物真奇绝，本是�门监者乡。